
Obiective 



Cunoaşterea în desfăşurare, cauzalitate şi consecinţe a diver- 
şilor factori istorici ce au compus istoria spaţiului bizantin. Formarea 
unei gândiri istorice şi a unui limbaj istoric adecvat. înţelegerea 
raportului dintre manifestările trecutului şi realităţi ale prezentului, 
precum şi a locului românilor în această parte a lumii în trecut. 

I. LUMEA BIZANŢULUI PÂNĂ ÎN SECOLUL AL XI-LEA 

începuturile Bizanţului 

în cadrul istoriei medievale, istoria Imperiului Bizantin 
reprezintă din multe puncte de vedere un caz cu totul deosebit. 
Bizanţul s-a născut ca moştenitor, deci continuator al lumii romane. A 
fost destulă vreme un stat care s-a întins pe trei continente, în Europa, 
Asia şi Africa. Şi-a încetat existenţa la mijlocul veacului al XV-lea, 
fiind înlocuit din punct de vedere politic cu Imperiul otoman, 
începuturile Bizanţului ca realitate istorică sunt controversate. La 11 
mai 330 împăratul Constantin cel Mare, sanctificat ulterior de biserica 
creştină, inaugura o nouă capitală pe malurile Bosforului, un oraş ce 
avea să-i poarte numele, Constantinopol, care se afla pe locul unde 
mai înainte fusese colonia grecească Byzantion. După mulţi istorici, 
aceasta ar fi data de naştere a noului stat care în prima sa fază de 
existenţă nu ar fi altceva decât Imperiul roman creştin. La mai multe 
decenii după Constantin cel Mare, în anul 395, pe patul de moarte, 
împăratul Teodosie cel Mare împărţea din punct de vedere 
administrativ Imperiul său în două unităţi teritorial administrative pe 
care le încredinţa spre guvernare celor doi fii, Arcadiu şi Honoriu. Se 
năştea astfel o realitate, iniţial formală, apoi efectiv istorică, a 
Imperiului roman de Apus, respectiv a Imperiului de Răsărit, devenit 
mai târziu Imperiul bizantin. Deci aceasta este o altă dată considerată 
de unii ca fiind cea a naşterii Bizanţului. Aşa-numitul Imperiul roman 
de Apus a încetat să existe în anul 476 când generalul german 
Odoacru 1-a depus pe Romulus Augustulus, un copil ce era considerat 
împărat, şi a trimis însemnele imperiale la Constantinopol. Atunci a 

încetat efectiv a mai exista imperiul roman în părţile apusene. Câteva 
decenii mai târziu, împăratul constantinopolitan Justinian a întreprins 
timp de mai multe decenii un război având drept scop reconstituirea 
Imperiului de odinioară, şi de aceea în viziunea unora el a fost şi este 
ultimul împărat al Romei antice, cu moartea căruia s-ar fi încheiat 
existenţa celei mai de seamă creaţii politice a antichităţii. 

Oricare ar fi data sa de început, Bizanţul s-a născut la hotarul 
dintre antichitate şi evul mediu şi într-un spaţiu geografic triconti- 
nental. Această realitate i-a dat şi o altă dimensiune menţinută 
statornic, indiferent de dimensiunile sale teritoriale mai mari sau mai 
mici. în cadrul Imperiului constantinopolitan, în mare măsură spre 
deosebire de Imperiul roman, a existat o mare diversitate din punct de 
vedere etnic, respectiv populaţii din cele mai diverse în Caucaz, Asia 
Mică, Peninsula Balcanică etc. Având o singură limbă oficială, latină 
şi apoi greacă, impunând o singură religie, cea creştină, ortodoxă, 
Imperiul ca atare s-a dovedit de o toleranţă extremă în raport cu 
popoarele extrem de diverse care alcătuiau substanţa sa demografică şi 
care şi-au putut astfel păstra trăsăturile lor specifice de la etnogeneză 
până înspre vremurile moderne. 

Semnificaţia istoriei bizantine 

Istoria bizantină prezintă aşadar importanţă din mai multe 
puncte de vedere. S-a reliefat deja importanţa spaţială a acesteia, 
respectiv întinderea tricontinentală şi apoi bicontinentală a realităţii 
statale bizantine. Ar fi de adăugat faptul că din punct de vedere 
cronologic, al duratei, nici o altă formaţiune statală medievală nu 
egalează dăinuirea milenară a statului cu capitala pe malurile 
Bosforului, care şi-a înscris existenţa între dispariţia antichităţii şi 
începuturile vremurilor moderne. în fond, istoria bizantină, una dintre 
cele mai originale şi mai complexe din evoluţia omenirii, reprezintă nu 
numai o excepţie, ci şi un caz de sinteză. 

Bizanţul a fost în toată perioada Evului Mediu o punte de 
legătură între Europa şi Asia, între Apus şi Răsărit, ceea ce 
demonstrează că în vremurile trecute n-a existat, din acest punct de 
vedere, ruptură şi izolare, ci dimpotrivă, legătură şi interdependenţă, o 
variată interpenetraţie. Bizanţul ca atare a fost o punte permanentă de 
circulaţie a valorilor între Europa şi Orient în toate planurile, de la cel 
spiritual la cel al economicului, materialului. 

Bizanţul a fost o lume a culturii în care intelectualii consemnau 
statornic ştiri despre cele ce se petreceau cu ei şi în jurul lor. Astfel, 

încă de la începuturile existenţei sale, într-o lume europeană în care 
tradiţia scrisă a fost aproape stinsă veacuri de-a rândul, Bizanţul a avut 
rolul de martor istoric, spontan, documentat al evenimentelor ce aveau 
loc în lumea contemporană lui. Interesul cărturarilor bizantini s-a 
extins dincolo de frontierele statului lor. Astfel că o bună parte a 
istoriei medievale a popoarelor europene nu poate fi cunoscută fără 
mărturiile scrise în Bizanţ. Bizanţul ca atare a fost, aşa cum a 
demonstrat magistral marele istoric Nicolae Iorga, o sinteză între ideea 
politică a Imperiului roman, cea culturală a elenismului şi Orientului şi 
cea spirituală a ortodoxiei creştine. Multă vreme istoria diferitelor 
popoare de la Golful Persic la Dunăre şi din Caucaz la Nil se confundă 
cu istoria Bizanţului, după cum pecetea acestuia, ca şi pecetea 
anterioară a Romei le-a marcat destinul. Astfel de realităţi sunt 
valabile şi în ceea ce priveşte destinul istoric al românilor, atât a celor 
din sudul Dunării aflaţi veacuri de-a rândul sub stăpânire bizantină, cât 
şi a celor din spaţiul carpato-dunărean. Nu poate fi ignorată nici 
dimensiunea culturală a existenţei Bizanţului. El a fost păstrător sta- 
tornic, de nepreţuit, al moştenirii antichităţii greco-latine, pe care a 
transmis-o mai departe având un mare rol în geneza Umanismului şi 
Renaşterii. 

Bizanţul ca realitate pregnantă a vremurilor mai vechi a generat 
o anumită imagine, mai cu seamă în lumea apuseană după cruciada a 
IV-a (1202-1204). Catolicii occidentali, cuceritori şi devastatori ai 
Bizanţului, au lansat o imagine negativă care s-a păstrat apoi veacuri 
la rând, cu reminiscenţe până în zilele noastre. începând cu secolul al 
XVI-lea s-a constituit treptat, ca domeniu aparte de cercetare, 
interdisciplinar, bizantinistica, care a parcurs mai multe faze de 
evoluţie: umanistă, iluministă, romantică, pozitivistă etc. în funcţie de 
specificul respectivelor faze de evoluţie a istoriografiei s-a modificat 
continuu, cantitativ şi axiologic, viziunea asupra Bizanţului. 

Criza secolului al V-lea şi Bizanţul 

Trecând peste perioada lui Constantin cel Mare şi ai urmaşilor 
săi direcţi, e incontestabil că istoria propriu-zisă a lumii bizantine de 
început aparţine veacului al V-lea. Atunci, Imperiul Roman de răsărit 
ce devenea bizantin a fost confruntat cu variate probleme interne şi 
externe. în interiorul graniţelor se manifestau şi se combinau realităţi 
din cele mai diverse. Se manifesta în diverse forme criza structurilor 
sociale şi economice, caracteristică dispariţiei sclavagismului de tip 
roman şi genezei realităţilor feudale de mai târziu. Se manifestau în 

diverse forme efectele reformelor lui Diocleţian şi Constantin cel 
Mare ce-şi propuseseră să frâneze declinul lumii antice. E 
incontestabil că în plan intern o realitate majoră a secolului al V-lea o 
constituia problema religioasă. Dacă în secolul anterior avusese loc 
înfruntarea dintre păgânism şi creştinism, încheiată cu victoria 
oficializată a învăţăturii lui Christos, în secolul V a avut loc 
înfruntarea dintre adepţii dreptei credinţe (ortodoxie) şi cei care 
într-un fel sau altul îmbrăţişaseră ereziile, interpretări diferite ale 
creştinismului. Atunci au apărut nestorianismul şi monofizismul că- 
rora le-au fost consacrate două concilii ecumenice şi care au dat 
naştere unor biserici menţinute mai apoi în afara autorităţii patriarhiei 
constantinopolitane. Ereziile cristologice ale veacului V au reprezentat 
şi o formă de opoziţie a populaţiilor din ţinuturile orientale în raport 
cu guvernarea centrală, ceea ce a uşurat mai târziu arabizarea şi 
islamizarea multora de acolo. 

O problemă însemnată a veacului V în istoria Bizanţului a 
constituit-o apărarea frontierelor. în răsărit a continuat rivalitatea cu 
persanii, păstrându-se în general un statu-quo care a durat până la 
cucerirea arabă. La fel ca şi părţile apusene ale Imperiului, graniţele 
europene ale Bizanţului au fost nevoite să suporte presiunea crescândă 
a migratorilor. Deja în 376 împăratul Valens acceptase stabilirea în 
Imperiu a unui important contingent de vizigoţi. Aceştia au dominat 
practic peste două decenii viaţa internă a Bizanţului după victoria lor 
de la Adrianopole din anul 378. După 402, vizigoţii sub conducerea 
lui Alaric s-au îndreptat spre Apus, ceea ce a creat vremelnic o relativă 
linişte pentru bizantini. începând din anul 424 Bizanţul a plătit tribut 
hunilor cu centrul de putere în Panonia. în anii următori, hunii au 
combinat stoarcerea unor sume tot mai exorbitante cu atacuri 
devastatoare în spaţiul balcanic, iar încercările bizantine de rezolvare 
pe cale diplomatică a problemelor au fost sortite practic eşecului (cum 
se poate vedea şi din relatările lui Priscos, diplomat bizantin), 
înfrângerea hunilor în occident în anul 451 a adus iarăşi o relativă 
linişte. O vreme au fost acceptaţi ostrogoţii, în părţile nord-vestice, ca 
federaţi. în anul 488 împăratul Zenon 1-a „expediat" spre Apus pe 
Teodoric împreună cu ostrogoţii săi, cedându-i acestuia Italia, teritoriu 
asupra căruia împăraţii de la Constantinopol ridicau pretenţii fără a 
mai avea vreo autoritate. Acolo Teodoric a devenit practic 
independent şi stăpân absolut. O dată cu împăratul Anastasius (491- 
518) între diferiţii migratori, precum neamuri turanice, germanice ce 
asaltau graniţa de nord a Imperiului, au apărut şi primele detaşamente 

mai consistente ale slavilor. Bucurându-se de avantajele unei forţe 
militare mai puternice, ale unei stări materiale mai bune, ale unei 
guvernări mai eficiente, Bizanţul a reuşit în veacul al V-lea să evite 
stabilirea masivă a barbarilor în interiorul frontierelor sale, respectiv 
să supravieţuiască, ceea ce nu s-a întâmplat cu Imperiul roman de 
Apus. 

Epoca lui Justinian 

Veacul al Vl-lea a fost dominat de activitatea împăratului 
Justinian (527-565), una dintre cele mai remarcabile figuri ale 
primelor secole ale Evului Mediu. în plan intern, împăratul Justinian 
şi-a legat numele de opera sa legislativă. Sub directa sa supraveghere 
s-a făcut o sistematizare a creaţiei juridice a romanilor, alcătuindu-se 
„Corpus juris civilis" cu patru părţi componente: codul {codex), 
digestele sau pandectele, institutele şi novellele. Această sistematizare 
a dreptului roman folosită apoi în întreaga istorie medievală a 
Bizanţului şi a Europei răsăritene, preluată de Napoleon, se află la 
baza sistemului juridic al tuturor statelor moderne. Justinian s-a 
preocupat şi de alte probleme ale situaţiei interne. în vremea sa au fost 
ridicate numeroase construcţii între care şi catedrala Sfânta Sofia 
devenită simbol al artei bizantine. N-au lipsit în interior nici 
frământările interne, nu o dată în formă violentă, precum celebra 
răscoală Nika din anul 532. Autorităţile centrale subordonate 
împăratului au promovat atunci o politică fiscală opresivă, o 
intoleranţă religioasă, un sistem bazat pe birocraţie şi corupţie ce au 
generat profunde nemulţumiri, consecinţe grave pentru autoritatea 
Constantinopolului în deceniile următoare. 

împăratul Justinian a rămas în istorie prin aşa-numita 
„reconquista bizantină", tentativă de refacere a Imperiului Roman în 
fostele sale graniţe. Timp de aproximativ de două decenii, începând 
din anul 533, sub conducerea generalilor Belizarie şi Narses, armatele 
bizantine au desfăşurat ofensive în Apus. Au fost recucerite, cu 
eforturi mari şi însemnate pierderi, partea apuseană a Africii de Nord, 
Italia şi o mică parte a Peninsulei Iberice. Cuceririle au fost înfăptuite 
în numele unui program social politic cuprins în esenţă în „Pragmatica 
sancţiune" din anul 554, act legislativ care propunea o restaurare 
integrală a realităţilor sclavagiste ale defunctului împeriu Roman. Pe 
rând, toate cuceririle sale au fost pierdute. De altfel ele fuseseră scump 
plătite. Pentru restaurarea vremelnică şi parţială a imperiului universal 
în viziune romană împăratul Justinian sacrificase interese vitale. 

Astfel, în răsărit a fost nevoit să achite Imperiului Persan importante 
sume de bani, aducând Bizanţul practic într-o stare de vasalitate în 
raport cu vecinul său constantinopolitan. La graniţa dunăreană, a 
ridicat iniţial o serie de fortificaţii şi a sprijinit acţiunile unor generali 
capabili, precum Chilbudios. Atunci au fost create unele capete de pod 
în stânga Dunării la Constantiniana Daphne, Lederata, Sucidava. 
Abandonarea fortificaţiilor, lipsa de militari etc. au făcut ca graniţa 
nordică să fie trecută tot mai des de migratori, mai cu seamă avari şi 
slavi. Aceştia au pătruns, jefuind şi distrugând tot mai profund până în 
Peloponez şi sub zidurile Constantinopolului. Timp de mai multe 
decenii, în timpul lui Justinian şi sub urmaşii săi, până în vremea 
împăratului Mauriciu (582-602), invadatorii slavi, avari, protobulgari etc. 
pătrundeau de regulă în Imperiu atacând oraşe şi sate şi încărcaţi de 
pradă în bunuri şi oameni se reîntorceau la bazele lor de plecare 
dincolo de frontierele Imperiului. 

Criza secolului al Vll-lea 

Situaţia apărării imperiului s-a modificat fundamental în anul 
602, o dată cu răscoala armatei bizantine condusă de centurionul 
Focas, care a abandonat frontiera îndreptându-se spre Constantinopol 
unde a şi devenit împărat între anii 602-610. Atunci s-a petrecut 
revărsarea masivă a migratorilor, în primul rând a slavilor în întregul 
spaţiu balcanic, fenomen istoric asemănător cu cel al invaziei şi 
stabilirii neamurilor germanice în Europa occidentală. în acelaşi veac, 
câteva decenii mai târziu, în provinciile africane şi în cele asiatice, au 
avut loc masivele atacuri ale arabilor soldate cu încorporarea unora 
dintre teritoriile foste bizantine între graniţele Călifarului arab. în acest 
fel, acel secol s-a constituit în epocă de criză şi de cotitură. 

O dată cu aşezarea slavilor, în Peninsula Balcanică s-au produs 
schimbări demografice esenţiale. Rămânând în noua lor patrie, printr-o 
evoluţie firească, slavii au dat naştere, printr-o sinteză cu o parte a 
romanităţii orientale şi chiar a grecităţii, la noi popoare. S-a creat 
astfel o mai mare diversitate etnică în spaţiul balcanic. Aportul uman 
al slavilor a dus la repopularea unor zone mai ales în locurile favo- 
rabile agriculturii, fiind redate din nou circuitului agricol. în spaţiul 
bizantin s-a accentuat procesul de ruralizare fără a dispărea întru totul 
economia artizanală şi schimburi comerciale de tot felul. Din punct de 
vedere politic, pe durate de timp mai lungi sau mai scurte, 
administraţia bizantină în special, diversele instituţii bizantine în 
general au fost înlăturate, dispărând vremelnic viaţa statală ca atare. 

Doar puţine spaţii sud-est europene şi asiatice se mai aflau sub 
stăpânirea împăraţilor din dinastia heraclizilor (610-717). Aceştia au 
început promovarea unor reforme politice, continuate mai apoi şi de 
dinastia următoare a isaurienilor (717-802). Astfel a început edificarea 
unui nou sistem teritorial administrativ, cel al themelor. Au apărut 
primele elemente ale stratioţiei, instituţie militară, dar şi socială 
specifică bizanţului de mijloc, care i-a asigurat multă vreme securitate 
şi putere. Tot din punct de vedere politic ar fi de semnalat apariţia 
unor forme incipiente de organizare statală la noii veniţi, aşa-numitele 
sclavinii şi mai cu seamă crearea spre sfârşitul veacului a unei noi 
realităţi politice în zona munţilor Balcani. în fruntea unor protobulgari 
nu prea numeroşi, Asparuh a pătruns în anul 680 la sud de Dunăre 
unde a ajuns la un acord cu uniunea celor şapte triburi slave existente 
acolo. Astfel, în anul 681, îşi începea existenţa statul bulgar care mai 
mult de trei veacuri a fost un rival, o permanentă problemă pentru 
succesivele guvernări bizantine. Tot în veacul al VÎI-lea o serie de 
factori interni, precum şi aşezarea slavilor a dus la prăbuşirea deplină 
a rânduielilor sclavagiste moştenite din perioada clasică a Romei. De-a 
lungul Imperiului, în mediul rural s-a generalizat sistemul obştilor, al 
comunităţilor rurale libere care s-au constituit pentru mai multe 
veacuri în forma fundamentală de organizare a societăţii (asemă- 
nătoare parţial cu comunităţile germanice, mărcile din occident). 

Epoca isauriană 

Sistemul obştilor săteşti a asigurat Bizanţului mijloace finan- 
ciare, economice, militare, pentru ca o dată cu veacul al VUI-lea să fie 
stopată complet erodarea teritorială a statului şi să înceapă 
contraofensiva victorioasă atât spre Orient, cât şi spre Nord, în 
Balcani. Aceasta a debutat o dată cu Leon al III-lea (717-741), cu care 
se inaugura şi epoca clasică din evoluţia Bizanţului, cea a imperiului 
grec medieval care a durat până la urcarea pe tron a dinastiei 
Comnenilor în anul 1081. Principala problemă internă cu care s-a 
confruntat Bizanţul peste un secol a fost aceea a iconoclasmului. 
Inspirându-se şi din situaţia existentă în apropiere, în cazul religiilor 
mahomedană sau mozaică o serie de împăraţi au considerat că tot mai 
răspânditul cult al icoanelor din lumea bizantină era idolatrie şi se 
îndepărta de ceea ce considerau a fi adevărata tradiţie creştină. 
Acţiunea lor nu s-a limitat însă la îndepărtarea şi/sau distrugerea 
icoanelor ca atare, ci a avut ca obiectiv instituţia bisericii, dar şi alte 
domenii ale societăţii. în acele vremuri un număr tot mai însemnat de 

oameni, bărbaţi şi femei au ales viaţa monahală, crescând sensibil 
numărul de călugări şi călugăriţe cu consecinţe negative pentru stat 
din diverse puncte de vedere: demografic, economic, militar etc. Pe de 
altă parte, în posesiunea aşezămintelor bisericeşti, au ajuns, 
transmiţându-se de la o generaţie la alta, importante bunuri materiale, 
mobile şi imobile, o parte însemnată a avuţiei statului, de care 
autorităţile sau societatea laică nu puteau dispune. Astfel, în fapt, 
acţiunea împăraţilor iconoclaşti s-a constituit într-o secularizare şi 
laicizare. Practic, comunităţile monahale au fost desfiinţate, compo- 
nenţii lor fiind siliţi să aleagă între o viaţă activă sau pedepse 
consistente, inclusiv moartea. Bunurile imobile, precum: clădiri de tot 
felul au devenit aşezăminte publice: cazărmi, orfelinate, cămine de 
bătrâni etc. Suprafeţele agricole confiscate de la biserică au fost 
parcelate şi au devenit în cea mai mare parte loturi stratiotice. După 
victoria creştinismului, în Bizanţ instituţia bisericii a tins tot mai mult 
să iasă de sub autoritatea statală şi să devină independentă, chiar 
primordială în stat. Acţiunea iconoclastă s-a soldat cu deplina 
subordonare a bisericii de către autoritatea imperială, situaţie care s-a 
păstrat până la sfârşitul Bizanţului şi a constituit una dintre 
specificităţile acestuia. 

în funcţie de confruntările forţelor ce s-au înfruntat, ca şi de 
modalităţile practice de realizare, se pot distinge mai multe etape 
distincte: 

- Prima mişcare iconoclastă (725-780) în perioada împăraţilor 
Leon III, Constantin V, şi Leon IV, când, în fapt, a fost realizată cea 
mai mare parte esenţială a programului împăraţilor reformatori; 

- Prima reacţie împotriva iconoclasmului (780-802) în vremea 
împărătesei Irina şi a fiului ei Constantin al Vl-lea când evenimentul 
cel mai important a fost al şaptelea (şi ultimul) conciliu ecumenic care 
a restabilit cultul icoanelor în formă simplă fără a modifica substanţial 
alte realizări ale împăraţilor isaurieni în perioada următoare; 

-A doua mişcare iconoclastă s-a desfăşurat în vremea 
împăraţilor Nicefor I şi Leon al V-lea şi de asemenea a primilor doi 
împăraţi, Mihail II şi Teofil din noua dinastie, amoriană ce a urcat pe 
tronul Bizanţului; 

- A doua reacţie contra iconoclasmului (după 842) în prima 
parte a domniei lui Mihai III când conducerea Imperiului s-a aflat 
efectiv în mâinile Teodorei în calitate de regentă. 

44 



Aceiaşi împăraţi iconoclaşti au luat o serie de măsuri benefice în 
planul organizării fiscale al legislaţiei (au elaborat un nou cod de legi, 
ekloga, aflată în circulaţie alături de norme cutuniare privind regimul 
obştilor agricole, aşa numita „lege rurală" sau nomos georgikos). 

Soluţionarea autoritară şi eficientă a problemelor interne de către 
împăraţii isaurieni a avut ca rezultat o întărire a statului, ceea ce a 
permis o activă politică externă caracterizată prin consolidarea 
defensivă a graniţelor imperiului şi un început de expansiune ofensivă, 
respectiv de recuperare a unora din teritoriile pierdute. La început, două 
probleme de politică externă au preocupat statul bizantin, respectiv 
raporturile cu califatul arab şi haganatul bulgar. în anii 717-718, arabii 
asediaseră Constantinopolul, iar bizantinii stopaseră pătrunderea lor în 
Europa, împiedicând astfel o islamizare a acestei părţi a continentului. 
A urmat apoi pe mare şi pe uscat o contraofensivă care a atins Siria de 
Nord, Caucazul şi nordul Mesopotamiei. In urma a nu mai puţin de 
nouă campanii victorioase, împăratul Constantin al V-lea a reuşit 
vremelnic să aducă statul păgân bulgaro-slav într-o stare de semi- 
vasalitate. Spre sfârşitul secolului VIII au fost restaurate autorităţile 
bizantine în noi spaţii balcanice, Imperiul înregistrând însă o serioasă 
înfrângere în raport cu creştinătatea occidentală. Conflictul latent, 
religios, dar şi politic existent de mai multă vreme între episcopul de 
Roma devenit papă şi patriarhul ecumenic de Constantinopol, respectiv 
împăratul bizantin, a căpătat noi dimensiuni în contextul consolidării 
statului franc al Carolingienilor. Aceştia au creat statul papal, iar mai 
apoi la 25 decembrie 800, Carol cel Mare s-a proclamat la Roma 
imperator francorum ac romanorum contestând universalitatea 
Imperiului creştin al Constantinopolului. A început atunci un capitol 
complex al raporturilor cu lumea occidentală care treptat va duce la 
schisma bisericii catolice de cea ortodoxă, consumată în anul 1 054 (mai 
fusese o alta, lichidată, între anii 867-869). S-a ajuns treptat de 
asemenea la o confruntare politică, precum şi în plan militar până la 
cruciade, respectiv la cucerirea Constantinopolului de către occidentali 
în anul 1204. 

Prima jumătate a secolului al IX-lea aducea noi eşecuri pentru 
suveranii constantinopolitani în spaţiu balcanic. Pe rând, doi hagani 
bulgari Krum (803-814) şi Omurtag (814-831) au reuşit, după o serie 
de succese ale împăratului Nikefor I, mort în luptă în una din 
trecătorile balcanilor, să ocupe o bună parte a spaţiului balcanic, 
desfâşurându-se astfel o luptă pentru hegemonie în Peninsulă, care a 
continuat apoi decenii în şir. A existat şi o vremelnică contraofensivă 

arabă, încununată de succes, înfăptuită de către califatul arab în 
vremea lui Harun-al-Raşid şi a urmaşului său Al-Mamun, care a reuşit 
să cucerească, între altele posesiunile din sudul Italiei. 

Epoca macedoneană 

în urma unei lovituri de stat, în anul 867 s-a instaurat pe tronul 
Bizanţului o nouă dinastie, a macedonenilor (867-1028). Atunci au 
domnit o serie de împăraţi importanţi, respectiv: Vasile I (867-886), 
Leon VI filozoful (886-912), Constantin VII Porfiretogenetul (912- 
959), în timpul căruia destinele Imperiului au fost conduse de Roman I 
Lekapenos între anii 920-944, Nikefor II Phokas (963-969) şi Ioan 
Tzymiskes (969-976), ultimii doi domnind în perioada minorităţii lui 
Vasile al II-lea, care a exercitat apoi între anii 976-1025 o lungă 
domnie personală. Pe linie masculină, dinastia macedoneană s-a stins 
o dată cu scurta domnie a lui Constantin VIII (1025-1028), 
succedându-se apoi la tron peste un sfert de veac succesivii soţi ai 
fiicelor sale, Zoe şi Theodora. Teritorial, bilanţul final al activităţii 
dinastiei macedonene a fost extrem de pozitiv. S-a rezolvat astfel în 
final, cu mari eforturi, complexul capitol al relaţiilor cu statul bulgar. 
La jumătatea secolului al IX-lea cu un rol deosebit al „apostolilor 
slavi" Constantin (Chirii) şi Metodiu, populaţia slavo-bulgară din 
Balcani a fost obligată de conducătorii lor să îmbrăţişeze creştinismul, 
intrând astfel întru totul în sfera de influenţă cultural-religioasă a 
Constantinopolului, respectiv al ortodoxiei. La începutul secolului al 
X-lea, noul conducător bulgar Simion (893-927), educat la 
Constantinopol, cunoscător al civilizaţiei şi doctrinei politice 
bizantine, şi-a propus drept scop întemeierea unui nou imperiu al 
bulgarilor şi romeilor (bizantinilor) şi, în acest scop, a dezlănţuit un 
lung război împotriva Bizanţului. El şi-a însuşit titlul imperial şi a 
asediat fără succes Constantinopolul. După moartea sa, hegemonia 
statului bulgar în Balcani a intrat în declin, iar noul conducător bulgar, 
ţarul Petru a ajuns repede într-o stare de vasalitate în raport cu 
Bizanţul. împăratul Nikefor Phokas a început în anul 967 un război, 
care şi-a propus readucerea frontierelor bizantine pe linia Dunării prin 
desfiinţarea statului bulgar. El, conform unor reguli obişnuite ale 
diplomaţiei bizantine, a făcut apel la „barbarii" din nord, respectiv la 
Rusia kieviană condusă atunci de marele cneaz Sviatoslav. Astfel, 
ruşii au apărut pentru prima dată masiv în regiunea Dunării de Jos, 
având un rol esenţial în distrugerea statului bulgar, atât de dorită de 
către bizantini. A urmat apoi o nouă fază a operaţiunilor militare 

46 



purtate de bizantini. Victorios alături de bizantini împotriva bulgarilor, 
Sviatoslav şi-a propus să transfere centrul puterii sale în acesta zonă, 
începând astfel un greu război purtat mai multă vreme între Balcani şi 
Dunărea de Jos şi care s-a încheiat cu victoria noului împărat Ioan 
Tzymiskes şi alungarea lui Sviatoslav, respectiv lichidarea prezenţei 
ruseşti în această zonă. Vasile al II-lea macedoneanul a trebuit să facă 
faţă unei ample rezistenţe a populaţiilor balcanice grupate în ceea ce s-a 
numit Imperiul ţarului Samuel, având o compoziţie eterogenă din 
punct de vedere etnic. Cu tenacitate şi nu o dată cu cruzime (de unde 
şi numele său de Bulgaroctonul, adică „omorâtorul de bulgari"), 
Vasile al II-lea a desfăşurat aproape patru decenii operaţiuni militare 
în spaţiul central nordic al Peninsulei Balcanice, asupra căreia 
autoritatea bizantină a fost restabilită în totalitate în anul 1018. 
Ulterior, în spaţiile din nou integrate Imperiului au fost create trei 
unităţi teritorial administrative, respectiv themele Bulgariei (de fapt, în 
Macedonia cu capitala la Ohrida), Serbiei (cu capitala la Belgrad) şi 
Paristrion (Paradurovon), între munţii Balcani şi Dunăre, cu capitala 
Dristra (Silistra). în contextul luptelor purtate în Balcani, în vremea 
împăratului Vasile al II-lea, pentru prima dată în mai multe rânduri, 
izvoare oficiale sau lucrări ale istoricilor bizantini menţionează după 
anul 976, prezenţa vlahilor, adică a românilor trăitori în spaţiul 
balcanic. Aceştia erau autohtoni acolo, erau supravieţuitori şi 
continuatori ai romanităţii orientale sud-dunărene, aparţineau din 
punct de vedere etnic şi lingvistic aceluiaşi popor ca şi fraţii lor 
născuţi şi trăitori în stânga Dunării. Unii dintre aceşti români erau 
atunci, ca şi mai târziu, crescători de animale, ocupându-se cu 
păstoritul transhumant. Alţii se îndeletniceau cu lucrarea pământului şi 
cu meşteşugurile casnice la fel ca şi alte populaţii stabile din Balcani. 
Nu lipseau nici cei care se îndeledniceau cu transportul, caravanele lor 
asigurând transportul diverselor produse în spaţiul balcanic în care nu 
o dată ocupaţiile lor comerciale erau dublate de cele militare. Tot în 
vremea dinastiei macedonene s-au obţinut importante succese şi în 
războiul împotriva arabilor. Acţiunea întreprinsă în răsărit a avut 
caracter de cruciadă şi s-a soldat cu importante recuperări teritoriale 
înspre Siria, Mesopotamia şi Caucaz, precum şi cu restaurarea 
thalassocraţiei bizantine în bazinul răsăritean al Mării Mediterane. O 
evoluţie sinuoasă au avut relaţiile cu Occidentul, mai ales după 
proclamarea Imperiului Romano-German. Bizantinii nu au recunoscut 
noua realitate imperială creată în Apus, făcându-se în acelaşi timp noi 
paşi în îndepărtarea celor două biserici a căror schismă definitivă s-a 

consumat în anul 1054. Un important succes diplomatic a fost obţinut 
de bizantini în spaţiile Europei răsăritene. După ce avuseseră loc o 
serie de ciocniri ale Imperiului cu Rusia kieviană, în anul 988, sub 
cneazul Vladimir, s-a înfăptuit creştinarea ruşilor în cadrul ortodoxiei, 
ceea ce a însemnat şi crearea unor condiţii prielnice pentru extinderea 
culturii şi a influenţei spirituale ale Bizanţului, departe, dincolo de 
frontierele statale. 

Perioada de maximă extindere teritorială a Bizanţului de mijloc 
coincide şi cu cea a unei prosperităţi economice, a unei diversităţi a 
vieţii materiale, puţin obişnuite în lumea Europei medievale din jurul 
anului 1000. Continuând şi tradiţii mai vechi, în economie existau 
două sectoare deosebite prin nivel şi intensitate de dezvoltare, 
respectiv oraşul ca principal centru al meşteşugurilor şi al comerţului, 
precum şi satul dominat de ocupaţiile legate de pământ, respectiv 
agricultură şi creşterea animalelor. Se cultivau cereale de tot felul, viţa 
de vie, floarea soarelui, pomi fructiferi etc. S-a păstrat un fel de 
enciclopedie agricolă întocmită în secolul X, Geoponica, un fel de 
sistematizare a cunoştinţelor agricole din cele mai diverse, cu referiri 
şi asupra rentabilităţii diferitelor ramuri ale producţiei agricole etc. 
Existau deja în secolul X unele mari proprietăţi rurale ale statului, ale 
familiei imperiale, ale unor mari proprietari în curs de feudalizare 
(dinaţii), însă majoritatea covârşitoare a celor care trăiau în sate şi 
fructificau pământul erau ţăranii liberi. Ca urmare a modificărilor 
sociale importante petrecute la hotarul dintre perioada timpurie şi cea 
clasică a Bizanţului, în sate s-au generalizat comunităţile rurale, 
obştile de ţărani liberi, situaţie de altfel comună o vreme întregii 
Europe. In cadrul obştilor de ţărani liberi coexistau atât proprietatea 
individuală, familială, cât şi proprietatea comună devălmaşă. Din punct 
de vedere al dinamicii istorice a fost un proces continuu de restrângere a 
proprietăţii devălmaşe în favoarea celei individuale şi apoi de diminuare 
a numărului micilor proprietăţi ale ţăranilor liberi şi de creştere ca 
număr şi întindere a marilor proprietăţi de tip feudal, valorificate atât cu 
ţărani dependenţi (pareci), cât şi cu argaţi, arendaşi etc. 

Realităţile interne ale obştilor au fost reglementate veacuri de-a 
rândul, atât în Bizanţ, cât şi în aria ortodoxă influenţată de el de către 
„legea agricolă" (nomos georgikos). Obştea ţărănească a fost mijlocul 
principal prin care statul a asigurat perceperea regulată a impozitelor. 
Ţăranii membri ai obştii în calitate de proprietari şi producători erau în 
bună măsură şi contribuabili (demosiarioî), asigurând o însemnată 
parte a milioanelor de nomisme ce alcătuiau bugetul anual al statului. 

Membrii obştilor plătitori de impozite erau înscrişi în registre 
întocmite periodic, funcţionând şi principiul responsabilităţii fiscale. 
în lumea rurală a Bizanţului, o categorie specifică o alcătuiau 
stratioţii. Aceştia erau stăpâni ai unor loturi de pământ pe care le 
lucrau, asigurându-şi astfel veniturile necesare pentru a se putea achita 
de obligaţiile militare, de regulă ereditare faţă de statul bizantin. 
Stratioţii se pregăteau şi se prezentau la oaste pe propria lor cheltuială, 
fiind întru totul scutiţi de obligaţii fiscale sau de altă natură faţă de 
stat. Unităţile lor alcătuiau aproximativ jumătate din efectivele globale 
ale armatei bizantine ce au ajuns până la 150.000 de oşteni. în veacul 
al X-lea şi în Bizanţ, ca şi în alte părţi ale Europei, mai devreme sau 
mai târziu, s-au făcut simţite fenomene de deposedare a ţăranilor de 
pământ şi de trecere a lor în stare de dependenţă de către o 
aristrocraţie feudală în plin proces de geneză. Un asemenea fenomen 
se petrecea în lumea bizantină în condiţiile existenţei unei consistente 
şi ramificate organizări de stat având în frunte pe împăraţii constan- 
tinopolitani. Formarea clasei feudale a dinaţilor lovea interesele 
statului sub două planuri, respectiv diminuarea resurselor financiare 
prin scăderea numărului de plătitori de impozite şi restrângerea 
efectivelor militare ca urmare a incapacităţii unui număr crescând de 
stratioţi de a-şi asigura necesarele mijloace de existenţă. Constatăm 
aşadar, caz singular în Europa medievală, efortul consistent, susţinut 
aproape un veac, al împăraţilor macedoneni de apărare a ţărănimii 
libere, a contribuabililor şi stratioţilor în faţa atacurilor noii aristo- 
craţii funciare, provinciale, în curs de formare. Repetatele legiuiri 
(novele) dintre anii 922-996 stau mărturie atât a programului imperial, 
cât şi a dificultăţilor întâmpinate în realizarea lor practică. După 
moartea lui Vasile al II-lea macedoneanul în anul 1025, legislaţia 
agrară a împăraţilor macedoneni a fost ignorată şi s-a accelerat 
procesul de erodare a condiţiei juridice şi materiale a ţăranilor liberi, 
marea majoritate a acestora devenind dependenţi de elementele feu- 
dale laice sau ecleziastice. S-au instaurat astfel şi în Bizanţ, cu 
anumite particularităţi, forme specifice, realităţi de tip feudal 
asemenea celor din alte zone ale continentului. 

Lumea rurală bizantină se afla în strânsă legătură de interde- 
pendenţă cu lumea urbană, a producţiei artizanale, a activităţilor 
comerciale etc. în perioada medievală timpurie, în spaţiul bizantin au 
continuat să se menţină, chiar dacă uneori diminuate, o serie de centre 
urbane. Continuitatea vieţii urbane a fost aşadar o altă caracteristică a 
lumii bizantine. Un anumit declin şi decădere la sfârşitul antichităţii au 

fost urmate de un consistent avânt al activităţilor urbane de tot felul, 
atingându-se un apogeu tot în perioada dinastiei macedonene. 
Continuându-se inovaţii şi tradiţii ale antichităţii s-au adus înnoiri şi 
perfecţionări în producerea de bunuri din cele mai diverse, precum 
obiecte de consum de tot felul, hrană, îmbrăcăminte, până la bunuri de 
lux pentru interior, dar şi pentru export, de la producerea de bunuri 
necesare apărării şi războiului la construcţii de tot felul etc. Existau 
mici ateliere alături de altele mult mai mari aparţinând statului, 
familiei imperiale, bisericii etc. Meşteşugurile în Bizanţul clasic erau 
legate de existenţa breslelor, apărute în Europa occidentală cu secole 
mai târziu. Spre deosebire de Apus, statul s-a implicat de la început şi 
permanent în activităţile economice şi în reglementarea acestora. 
Breslele în Apus au apărut ca asociaţii liber consimţite ale produ- 
cătorilor, în Bizanţ breslele au fost înfiinţate de către stat care 
desemna funcţionari speciali pentru a le conduce şi care le-a creat şi 
un cadru propriu printr-o celebră lege cunoscută sub denumirea de 
„Cartea prefectului". Aceasta reglementa organizarea producţiei, 
sistemul de desfacere, inclusiv mecanismul fixării preţurilor la o serie 
de produse, precum şi cuantumul şi modalităţile de plată a salariilor. 
Spre deosebire de Occident, în Bizanţ breslele nu au jucat nici un rol 
politic. Dezvoltarea civilizaţiei orăşeneşti conferă lumii bizantine un 
aspect particular ce s-a menţinut până spre sfârşitul existenţei sale. 
Reţeaua oraşelor acoperea practic întreaga întindere a imperiului pe 
litoraluri şi în interior. Oraşele erau nu numai centre de producţie 
meşteşugărească, ci şi de activitate comercială, controlată şi aceasta de 
asemenea riguros de către funcţionarii imperiali. Aristrocraţia 
negustorească bizantină era dublată de numeroşi comercianţi străini, 
aşezaţi în colonii în capitală şi în alte centre. Statul şi-a rezervat 
monopolul comercial asupra unor produse, mai ales a celor de lux sau 
a celor importante pentru apărare cum a fost celebrul „foc grecesc", 
lichid inflamabil cu compoziţie necunoscută, ce s-a folosit eficient în 
războaiele navale. în afara unor intense şi variate schimburi dintre 
centrele urbane şi lumea rurală din jurul acestora, Bizanţul a promovat 
un amplu comerţ internaţional şi din acest punct de vedere capitala sa 
a fost veacuri de-a rândul o punte de legătură dintre Apus şi Răsărit. 
La Constantinopol puteau fi întâlniţi negustori din lumea întreagă, fie 
orientală: arabi, sirieni, evrei, fie din regiunile nordice ale Europei: 
varegi, ruşi, fie occidentali: veneţieni, amalfitani etc. Mărturiile scrise, 
ca şi descoperirile arheologice atestă ampla răspândire a mărfurilor 
bizantine din zonele atlantice şi scandinave până în îndepărtata Chină. 

Intensa activitate economică din Bizanţ, varietatea şi rentabi- 
litatea acesteia se legau şi de ampla circulaţie a banilor, a fenomenelor 
economiei de schimb existente alături de economia naturală de 
subexistenţă. Moneda bizantină, multă vreme singura de fapt care a 
circulat în Europa a continuat să fie până în veacul al XH-lea etalonul 
în aur al lumii (i s-a spus sugestiv dolarul Evului Mediu). Nomisma 
bizantină (monedă de aur pur, de 24 karate, în greutate de 4,5 grame) 
era recunoscută în plan internaţional, având un curs fix, o valoare 
stabilă şi ca atare circulaţie prestigioasă peste tot. Importante cantităţi 
de aur au fost concentrate la Constantinopol, constituindu-se şi ca un 
factor al puterii şi măreţiei Bizanţului. în planul organizării de stat, 
Bizanţul clasic prezintă atât continuitate, cât şi înnoiri în raport cu 
perioada anterioară. Avea o structură administrativă extrem de bine 
închegată, articulată după modelul sistemului roman ale cărui principii 
şi metode le continua în mare măsură. Era înainte de toate un stat de 
drept. în fruntea sa se afla împăratul care se considera monarhul 
romanilor (basileus ton romaiori) şi se afla în fruntea statului împă- 
răţiei romanilor (krateia, basileia ton romaion). Puterea imperială era 
conferită în numele divinităţii prin actul încoronării şi al ungerii. S-a 
impus principiul legitimităţii dinastice, al succesiunii ereditare în 
sistemul primogeniturii, monarhilor ereditari, adăugându-li-se şi o 
serie de împăraţi asociaţi, precum celebrii comandanţi militari din 
veacul X. Teoretic puterea imperială era absolutistă şi neîngrădită. 
Existau însă şi anumite limite. Astfel: „împăratul nu este deasupra 
legii, ci el este însăşi legea", respectiv împăratul făcea legea pe care 
nu o putea însă încălca atât timp, cât era în vigoare. împăratul bizantin 
se considera un reprezentant şi locţiitor al divinităţii pe pământ şi ca 
atare el se considera în fruntea unei ierarhii piramidale care grupa ca 
într-o familie pe ceilalţi monarhi ai Europei ca fraţi, fii etc. împăratul 
bizantin se considera unic, fără egal şi ceilalţi monarhi trebuiau să i se 
subordoneze. întruchipând legea, el trebuia să acţioneze pentru binele 
tuturor, fiind dator cu filantropie şi cu omenie. Era singurul care 
legifera şi de asemenea cel căruia îi revenea mai presus de orice 
obligaţia de a apăra creştinismul în forma ortodoxiei. 

Caracterul sacru al funcţiei imperiale s-a materializat şi într-un 
întreg ceremonial ce avea între altele drept scop evidenţierea persoanei 
imperiale ca fiind deasupra tuturor celorlalţi oameni din imperiu şi din 
afara acestuia. Unul dintre împăraţi, Constantin VII Porfirogenetul a 
alcătuit o lucrare specială despre atât de complexul, dar şi de riguros 
fixatul ceremonial atotprezent în viaţa familiei imperiale. 

Basileului constantinopolitan îi era subordonat un complex 
aparat de stat. La nivel central existau trei categorii de funcţii: 
onorifice (demnităţi), de stat (oficiile) şi palatine (ce ţineau de 
persoana împăratului la marele palat). Funcţiile erau acordate de către 
împărat. Cele onorifice erau ale unei elite ce nu avea rol practic în 
conducerea treburilor statului, fiind în schimb larg răsplătite prin 
donaţii de tot felul, sume de bani etc. Demnităţile puteau sau nu fi 
dublate de funcţii de stat, cu alte cuvinte, de încadrarea efectivă în 
administraţia centrală sau locală. Aparatul ierarhic al administraţiei la 
nivelul centrului şi al provinciilor a fost o permanenţă în Bizanţ, 
creându-se în occident, târziu şi parţial, în timpul centralizărilor 
statale. Administraţia centrală cuprindea funcţii civile şi militare cu o 
serie de atribute asemănătoare cu a guvernelor de mai târziu. Avea în 
frunte un mare logothet, apoi chestorul ce se ocupa de problemele 
justiţiei, eparhul (prefectul Constantinopolului). Trei înalţi demnitari 
se ocupau cu problema finanţelor, respectiv venituri, cheltuieli, averea 
personală a împăratului. Exista o cancelarie imperială cu birouri 
specializate, după cum exista o întreagă structură a tribunalelor 
deservită de oameni specializaţi cu pregătire juridică. Existau şi 
judecători itineranţi şi chiar inspectori juridici. Alături de aceştia, 
funcţionau la nivel central şi local cei care asigurau încasarea regulată 
şi completă a impozitelor, aşadar aparatului fiscal i se adăuga reţeaua 
alcătuită din cei care asigurau diplomaţia bizantină cu acele complexe 
relaţii ale imperiului cu lumea din afară. Pentru unele funcţii se cereau 
anumite studii, precum cele juridice, de exemplu. De regulă, împăratul 
decidea numirea, existând însă şi destule cazuri de cumpărare sau 
chiar de moştenire. Reorganizările succesive ale universităţii din 
Constantinopol, în secolele IX-XI, au avut între scopuri şi pe acela de 
asigura o mai bună instruire ai viitorilor deţinători ai funcţiilor de stat. 
Funcţiile palatine asigurau servicii în cadrul ceremonialului imperial 
s-au răspândit mai apoi în spaţiul bizantino-ortodox dincolo de hotare: 
paharnic, stolnic, clucer, spătar, comis etc. Pentru funcţionarea 
aparatului de stat şi, în general, pentru existenţa imperiului ca stat de 
drept, împăraţii au alcătuit o serie de coduri de legi. Legislaţia lui 
Justinian a fost preluată şi adaptată continuu de către deţinătorii puterii 
imperiale. Astfel, Leon III şi Constantin V au întocmit ekloga lui 
Vasile I macedoneanul, i-au aparţinut Procheiron şi Epanagoghe, iar 
fiul său Leon al Vl-lea Basilicalele, o selecţie şi o purificare a 
legislaţiei anterioare ce a avut apoi o largă circulaţie în întreaga lume 
bizantin-ortodoxă. 

Cândva, în secolele VII- VIII (cronologia este încă controversată, 
fie în vremea heraclizilor, fie în vremea isaurienilor), a apărut regimul 
themelor, de fapt o reformă atât în plan militar, cât şi al administraţiei 
teritoriale. Themele erau unităţile teritorial administrative în care era 
divizat imperiul al căror număr a crescut continuu ajungând la 29 în 
prima jumătate a secolului X şi 38 un veac mai târziu. Themele erau 
conduse de funcţionari speciali numiţi de împărat, aşa-numiţii strategi 
(duci, katepani) care concentrau în mâinile lor atât administraţia civilă, 
cât şi cea militară şi cărora le erau subordonaţi funcţionarii locali. Una 
dintre atribuţiile lor esenţiale era furnizarea unităţilor militare 
provinciale, aşa-numitele themata formate din stratioţi, ţărani, soldaţi. 
Alături de armata provincială erau şi cele cinci corpuri, tagmata, ale 
armatei centrale alcătuită din mercenari, fie elemente autohtone, fie 
elemente străine. în timp, debutând cu secolul X, s-a diminuat con- 
tinuu rolul militarilor proveniţi dintre ţărani, a crescut rolul 
mercenarilor şi s-a produs o mai accentuată profesionalizare a armatei. 
Totodată a început să crească rolul cetelor nobiliare de tip feudal. 
Paradoxal, astfel de realităţi noi nu au contribuit la consolidarea 
capacităţii de apărare a statului bizantin intrat o dată cu secolul XI pe 
drumul unei evoluţii ireversibile până la definitiva sa prăbuşire. 

Slavii de sud 

în prima jumătate a secolului al VH-lea, slavii s-au stabilit masiv 
în întregul spaţiu balcanic, de la Dunăre până în Peloponez. în părţile 
muntoase ale Balcanilor, în anii 679-681 alături de slavi s-au stabilit 
bulgarii turanici (protobulgarii), conduşi de către Asparuh. Noii veniţi 
s-au stabilit şi au rămas în ţinuturile pe care le-au ocupat, dând naştere 
unor noi popoare şi formând o serie de state cu propria lor istorie 
medievală alături de cea a Bizanţului. Urmările aşezării slavilor au 
fost multiple. Invaziile barbare neîntrerupte, ca şi o serie de 
împrejurări interne au provocat importante pierderi demografice, 
depopularea unor zone balcanice. Aportul uman al slavilor a dus la o 
creştere a populaţiei, repopularea sau creşterea numărului de oameni 
în diverse regiuni. Alături de acest aport uman o consecinţă durabilă a 
fost schimbarea etnică. Alături de populaţia autohtonă, romană sau 
greacă, slavii erau un element etnic nou. în cursul secolelor ce au 
urmat stabilirii lor în Peninsula Balcanică a avut loc cristalizarea unor 
noi popoare: bulgar, sârb, croat, sloven, macedonean. Toate acestea 
trăind apoi în părţile central-nordice ale Peninsulei Balcanice. Iniţial 
slavii au fost prezenţi şi în părţile meridionale ale Peninsulei unde o 

dată cu revenirea prezenţei politice bizantine, a avut loc un proces de 
elenizare sau re-elenizare. Romanitatea orientală sud-dunăreană a avut 
un dublu destin. O bună parte a acesteia, supusă de slavi şi ieşită mai 
multă vreme din spaţiul imperial a fost asimilată, contribuind astfel, ca 
parte componentă, la etnogeneza diferitelor popoare ce alcătuiesc 
grupul slavilor de sud. Alături de cele două elemente etnice grec şi 
slav, în spaţiul balcanic au continuat să existe şi alte realităţi etnice. în 
părţile vestice ale Balcanilor au continuat să existe urmaşii vechilor 
iliri transformaţi treptat în albanezi menţionaţi în izvoarele scrise 
aproape concomitent cu românii balcanici. Nu întreaga romanitate 
sud-dunăreană a dispărut. De-a lungul litoralului adriatic, în Dalmaţia, 
în Istria, dar mai ales în regiunile muntoase din Macedonia, Thessalia, 
Pind şi în alte regiuni, o parte a populaţiei romanice s-a refugiat din 
calea cuceritorilor. Acei locuitori şi-au menţinut obiceiurile şi modul 
lor de viaţă, îndeletnicindu-se în egală măsură cu creşterea animalelor, 
meşteşuguri casnice, lucrarea pământului. Limba lor latină a evoluat la 
fel ca şi în spaţiul nord-dunărean. Astfel, de-a lungul mai multor 
secole, atât la nord, cât şi la sud de Dunăre, a avut loc procesul 
etnogenezei românilor, cristalizându-se şi în limba lor cu cele patru 
dialecte componente: daco-român, aromân (macedo-român), megleno- 
român, istro-român. în spaţiul sud-dunărean, în jurul anului 1000, 
aceşti români balcanici au început a fi tot mai prezenţi, în general cu 
denumirea de vlahi, termen sinonim cu cel de român. Ulterior, românii 
desemnaţi cu acelaşi termen au început a fi amintiţi şi în spaţiul nord- 
dunărean, care era cel în care se formase un popor autohton, aşa cum 
fraţii lor, românii balcanici, erau băştinaşi în cea mai mare parte a 
teritoriului dintre Marea Neagră şi Marea Adriatică. 

în plan social, factorul slav a finalizat criza regimului sclavagist. 
în spaţiul balcanic acesta a dispărut la fel ca şi în alte zone ce făcuseră 
parte mai înainte din Imperiul Roman. în întregul spaţiu sud-est 
european s-a generalizat realitatea comunităţilor rurale, a obştilor 
săteşti care au constituit mai multe veacuri forma fundamentală de 
organizare ale societăţilor slavilor şi bizantinilor, în cadrul cărora s-a 
petrecut apoi procesul de apariţie a relaţiilor feudale. 

Statul bulgar 

Din punct de vedere politic, importantă a fost existenţa statului 
bulgar. Acesta a apărut la sfârşitul secolului al VH-lea, fiind recu- 
noscut ca o realitate politică balcanică de către bizantini după anul 
681. Până la jumătatea secolului al IX-lea noua realitate statală a fost 

condusă de hagani, păgâni, între care s-au remarcat Krum (802-814) şi 
Omurtag (815-831). In cursul veacului al VUI-lea, împăraţii bizantini 
din dinastia Isaurienilor au obţinut o serie de succese aducând chiar 
pentru o vreme statul bulgar într-o stare de vasalitate şi influenţându-1 
pe mai multe planuri. La începutul secolului IX, conducătorii bulgari 
au înfăptuit o serie de cuceriri în o bună parte a Peninsulei Balcanice. 
A avut loc o organizare internă a statului în domeniul legislativ, 
administrativ, militar. La mijlocul secolului al IX-lea începea o nouă 
etapă a istoriei statului bulgar, o dată cu urcarea pe tron a hanului 
Boris-Mihail (852-889). în anul 864, el s-a creştinat şi şi-a luat titlul 
de cneaz, adică principe. El a impus tuturor supuşilor săi religia 
creştină. Adoptarea creştinismului a avut importante consecinţe în 
desăvârşirea etnogenezei, consolidarea organizării de stat, viata 
spirituală purtând o tot mai pronunţată pecete bizantino-ortodoxă. In 
biserică, cu contribuţia sfinţilor Chiril-Constantin şi Metodiu şi ai 
discipolilor acestora, s-a generalizat vechea limbă slavonă (numită 
uneori, impropriu, bulgară veche) care a avut ulterior într-o bună parte 
a Europei, în lumea ortodoxă acelaşi rol precum limba latină în lumea 
catolică occidentală. Apogeul primului stat bulgar a fost în vremea lui 
Simeon I. Atunci conducătorul bulgar a întreprins o serie de cuceriri 
încercând chiar să stabilească capitala la Constantinopol pe care 1-a 
asediat fără succes. El a purtat mai multe războaie cu Bizanţul, iar în 
anul 917 s-a proclamat ţar (împărat) al bulgarilor şi romeilor, deci 
continuator al tradiţiilor de monarhie universală a basileilor bizantini. 
Totodată biserica bulgară dependentă până atunci de patriarhul de 
Constantinopol s-a proclamat independentă în cadrul unei noi 
patriarhii având centrul la Ohrida. 

în anul 924 s-a încheiat o pace între bulgari şi bizantini. în 
timpul domniei ţarului Petru (927-970) evoluţia statului bulgar a fost 
contradictorie. La început s-a menţinut puterea politică şi militară şi 
chiar hegemonia bulgară în spaţiul sud-est european pentru ca mai 
apoi să înceapă un declin provocat între altele de mişcarea eretică a 
bogomililor, de creştere a influenţei bizantine în toate sferele, de 
presiunea externă venită dinspre nord a pecenegilor, precum şi a 
bizantinilor dinspre sud care, în final, au şi reuşit să pună capăt 
existenţei politice a primului tarat bulgar. 

Bogomilismul era o erezie dualistă, asemănătoare pavlicia- 
nismului şi masalianismului. Aceste erezii dualiste s-au răspândit 
începând din secolul VIII şi în Peninsula Balcanică, pătrunzând în 
rândul maselor. Prin natura sa, bogomilismul era o doctrină ce se 

pronunţa împotriva bisericii oficiale. Bogomilii au contestat 
principalele dogme creştine, respingând cea mai mare parte a scrierilor 
considerate sfinte. Ei afirmau că în lume există două principii 
fundamentale: binele şi răul. Conform concepţiilor lor, în lume 
domnea principiul răului, ai cărui reprezentanţi erau biserica ortodoxă 
şi statul. S-au declarat împotriva clerului şi au cerut revenirea bisericii 
la stare de sărăcie. Ascuţişul principal al criticii bogomile era îndreptat 
împotriva celor bogaţi, a stăpânilor. S-au ridicat împotriva bogăţiilor, 
pentru sărăcie şi egalitate. în concepţia bogomililor erau condamnate 
omorul, calomnia, furtul, minciuna. Se opuneau războiului. 

în faţa societăţii feudale ostile, bogomilii s-au organizat. Ei 
aveau o ierarhie în care existau trei categorii: bogomilii perfecţi, 
simplii credincioşi, învăţăceii. Ei erau organizaţi în comunităţi, 
conduse de şefi numiţi „dedeţi". în timpul domniei lui Petru, 
bogomilismul a câştigat numeroşi adepţi. în mai multe rânduri, Petru a 
apelat la sprijinul patriarhiei de la Constantinopol împotriva lor. 
Alături de pedepse canonice, a început persecuţia împotriva bogo- 
mililor, ce erau arestaţi şi aruncaţi în închisoare. Alături de aceasta, a 
început şi o combatere pe plan ideologic. Criza şi apoi dispariţia 
statului bulgar independent, au favorizat menţinerea bogomilismului. 

Sub dominaţie bizantină, bogomilismul nu a putut fi stârpit. încă 
din secolul X el se răspândise şi în Macedonia. în secolul XII în 
Bosnia apăruse o erezie înrudită. Bogomilismul a existat timp de 
câteva veacuri în Peninsula Balcanică, exercitând o influenţă şi asupra 
apariţiei în Europa apuseană a ereziilor patarenilor, albigenezilor etc. 
Deşi a avut unele elemente utopice sau reacţionare (întoarcerea la 
vechile comunităţi creştine, ascetism, renunţare la lume, caracteristice 
de altfel şi altor erezii), prin ideologia sa, bogomilismul a exercitat o 
influenţă pozitivă asupra maselor populare. 

Această situaţie a creat premise favorabile pentru cucerirea 
Bulgariei. Imperiul Bizantin s-a consolidat începând cu domnia lui 
Roman Lecapenos (920-944), atingând apogeul puterii sale în vremea 
ultimilor reprezentanţi ai dinastiei macedonene; Nicephor Focas (963- 
969), Ioan Tzimiskes'(969-976) şi Vasile al II-lea (976-1025). 

împăratul Nicephor Focas a iniţiat politica de cucerire efectivă a 
Bulgariei. în 967 el a refuzat să mai dea darurile anuale şi a început 
primele incursiuni împotriva bulgarilor în regiunea Stara-Planina. 
Nicephor Focas s-a hotărât să facă apel la Rusia kieviană, 
propunându-i marelui cneaz Sviatoslav să atace Bulgaria, şi trimi- 
ţându-i 1500 libre de aur şi alte daruri. 

Nicephor Focas spera astfel că va putea să supună Bulgaria fără 
mari eforturi şi că armatele lui Sviatoslav se vor retrage apoi. Trupele lui 
Sviatoslav, cea 60.000 oameni, în vara anului 968 au trecut Dunărea, 
lovind armata bulgară, hărţuită şi de bizantini. Sviatoslav a cucerit o serie 
întreagă de oraşe, şi a pătruns spre capitala bulgară Preslav. 

Apărând evidente semnele hotărârii lui Sviatoslav de a se stabili 
în aceste regiuni, Nicephor s-a hotărât să încheie războiul cu bulgarii 
şi să se alieze cu aceştia. în acelaşi timp, ca urmare a unei alianţe cu 
bizantinii, pecenegii au atacat Rusia kieviană. Astfel, Sviatoslav, în 
primăvara anului 969 a fost nevoit să se întoarcă la Kiev, spre a-şi 
apăra statul. Cneazul rus a pătruns din nou în Bulgaria, a ocupat 
capitala. Luând prizonieră familia imperială. In 970, Sviatoslav a 
trecut la sud de Balcani şi a cucerit oraşul Philipopolis. Lupta princi- 
pală a avut loc la Arkadiopolis. Trupele lui Sviatoslav au fost 
decimate şi nevoite să se retragă la nord de munţii Balcani. A început 
astfel războiul lui Tzimiskes de cucerire a Bulgariei dunărene. In 971 
trupele bizantine trec munţii Balcani. După cucerirea capitalei, 
Preslav, Ioan Tzimiskes şi-a îndreptat trupele spre Dristra, unde se afla 
Sviataslav. O parte a aristrocraţiei bulgare a trecut de partea 
Bizanţului, preferând autoritatea acesteia în locul celei a Rusiei 
Kieviene. în acele condiţii, Sviatoslav a fost nevoit să se predea şi să 
părăsească zona Dunării de jos încheindu-se astfel cu un eşec prima 
tentativă rusească de înstăpânire în spaţiul românesc şi balcanic. în 
felul acesta, administraţia bizantină a fost restabilită în cea mai mare 
parte a Peninsulei Balcanice. 

Primul stat bulgar în formele succesive ale haganatului, cneza- 
tului şi taratului a fost în fapt, neunitar din punct de vedere al 
compoziţiei etnice, cuprinzând alături de bulgari şi numeroase alte 
populaţii, precum: macedoneni, sârbi, români balcanici, greci etc. De 
altfel o vreme importante teritorii ce-1 alcătuiau nu aparţineau spaţiului 
etnic bulgar, iar denumirea de bulgar ca şi cea de bizantin de altfel 
desemna o apartenenţă statală (asemenea cetăţeniei moderne) şi nu o 
componentă etnică bine definită. într-un asemenea context trebuie 
interpretată şi aşa numita „epopee bulgară" dintre anii 971-1018. De 
fapt, atunci nemulţumirea populaţiilor balcanice faţă de nou instaurata 
prezenţă bizantină s-a materializat într-o răscoală care s-a extins în cea 
mai mare parte a Peninsulei avându-şi centrul în zonele macedonene, 
unde s-au stabilit o vreme descendenţi ai fostei dinastii bulgare, 
respectiv Samuel (976-1014) şi urmaşii acestuia. Samuel s-a aflat în 
fruntea unei formaţiuni politice de tip imperial, pestriţă din punct de 

vedere etnic (în nici un caz numai bulgară) care se întindea de la 
Marea Neagră şi Gurile Dunării până la Marea Adriatică şi avea 
centrul în Macedonia (capitala era la Ohrida). împăratul bizantin 
Vasile al II-lea (976-1025) a purtat un război îndelungat de peste patru 
decenii pentru a restabili autoritatea Bizanţului în întregul spaţiu 
balcanic, ceea ce a şi reuşit, uneori cu mijloace din cele mai violente 
să realizeze la 1018 când întregul spaţiu de la sud de Dunăre şi Sava 
era acoperit de reţeaua themelor bizantine. 

Slovenii 

Situaţia politică a slavilor din părţile central vestice ale Penin- 
sulei Balcanice în primele veacuri ale existenţei lor acolo a fost extrem 
de diversă. Aflaţi la interferenţa cu lumea occidentală, slovenii, în curs 
de formare, au avut o serie de contacte politice, religioase sau 
culturale cu lumea occidentală. Au fost creştinaţi de misionari 
germani, subordonaţi episcopului de Roma şi au avut o vreme cnezi în 
calitate de conducători locali. S-au aflat, după 788, în cadrul statului 
condus de regele şi apoi împăratul Carol cel Mare ceea ce a şi 
determinat o evoluţie a relaţiilor feudale după modelul occidental. 
După destrămarea imperiului carolingian din care făcuseră parte, 
istoria slovenilor s-a încadrat din ce în ce mai mult în destinul lumii 
germanice, inclusiv al imperiului romano-german din care au făcut 
parte ulterior până în vremea habsburgilor. 

Croaţii 

La sud de sloveni s-au afirmat în plan politic croaţii. Există 
astăzi mai multe teorii privind numele şi originile poporului croat. 
Anumite surse sugerează o origine iraniană a croaţilor originari ce au 
intrat apoi într-o sinteză cu elementele romanice şi slave dând naştere 
actualului popor croat. 

în condiţiile istorice de după marea migraţie a slavilor s-a 
petrecut procesul etnogenezei croaţilor şi în paralel al primelor 
manifestări de viaţă statală având la bază obştile agrare şi uniunile 
acestora. La începutul secolului IX teritoriul croaţilor a fost disputat 
de Imperiul Bizantin şi cel a lui Carol cel Mare, ceea ce a favorizat şi 
afirmarea unor elemente locale. Câteva decenii mai târziu în fruntea 
croaţilor apare Tripmir, care într-un document din 852, e menţionat ca 
duce al croaţilor (dux croatorum). în vremea sa şi a urmaşilor săi, 
Croaţia s-a extins în Dalmaţia, instaurându-şi autoritatea şi asupra 
unora dintre oraşele care existau acolo. La începutul deceniului X, 

Tomislav I (cea 910 - cea 930) a obţinut recunoaşterea atât de 
papalitate, cât şi de împăratul bizantin a titlului de rege, rege al 
Croaţiei începând cu anul 925. Ulterior statul croat s-a confruntat în 
părţile vestice cu republica veneţiană care şi-a stabilit treptat 
autoritatea asupra zonei dalmatine. Totodată, învecinarea cu factorul 
maghiar a creat probleme tot mai consistente pentru suveranii croaţi. 
In acest context, tendinţele expansioniste spre Marea Adriatică, ale 
statului maghiar s-au finalizat, după mai multe lupte şi evoluţii sinoase 
într-o înţelegere (pacta conventa) din anul 1102, prin care regele 
maghiar Coloman devenea şi suveran al Croaţiei. în secolele urmă- 
toare, regiunile croate organizate distinct, şi-au menţinut autonomie în 
cadrul coroanei St. Ştefan până la dispariţia acesteia. 

Sârbii 

între Dunărea mijlocie, Morava, Marea Adriatică, înspre inima 
peninsulei s-a constituit şi poporul sârb, ce a trăit ulterior în teritoriile 
denumite Serbia, Bosnia-Herţegovina şi Muntenegru (mult mai târziu 
s-a emis ideea, puţin acceptată, neîntemeiată în opinia noastră, a 
existenţei unui popor muntenegrean distinct şi diferit de poporul sârb). 

La fel ca şi pentru alte populaţii balcanice, mediul geografic şi 
condiţiile istorice au făcut ca multă vreme ocupaţiile principale să fie 
creşterea vitelor şi agricultura în condiţii primitive, ale comunităţilor 
rurale în curs de lentă feudalizare. începând cu veacul al VH-lea, la 
nivel popular, treptat, sârbii în curs de formare ca popor s-au creştinat. 
în paralel au apărut mai multe uniuni de obşti şi triburi ce au dat 
naştere unor forme de organizare prestatală. S-au constituit astfel două 
nuclee politice, Raşca şi Zeta (Diocleea) ce au evoluat ulterior în cele 
două realităţi politice tradiţionale, respectiv Serbia şi Muntenegru. în 
paralel s-au conturat şi unele forme incipiente de viaţă politică proprii 
macedonenilor de origine slavă. Viaţa politică a sârbilor şi mace- 
donenilor a fost legată secole de-a rândul de existenţa în vecinătate a 
imperiilor bulgar şi bizantin, ultimul generalizându-şi stăpânirea în 
întregul spaţiu iugoslav o dată cu campaniile victorioase ale 
împăratului Vasile al II-lea macedoneanul (976-1025). 

II. BIZANŢUL ÎN SECOLELE XI-XV 

Criza secolului al Xl-lea 

Imperiul constantinopolitan a ajuns la o maximă extindere 
teritorială, precum şi la o înflorire economică şi maturizare a 

instituţiilor sale specifice, clasice, în vremea dinastiei macedonene, 
mai cu seamă în vremea celui mai de seamă reprezentant al acesteia, 
Vasile II (976-1025). După moartea acestuia a urmat o primă criză 
consistentă, care s-a desfăşurat ceva mai mult de o jumătate de veac şi 
care în interior şi la hotare a cuprins practic toate domeniile vieţii 
sociale şi statale. în plan teritorial, anterioara extindere a frontierelor, 
de la Dunăre şi Sava la Caucaz şi Eufrat, a fost urmată de o 
restrângere importantă a spaţiului controlat de împăraţii constanti- 
nopolitani. în spaţiul Asiei Mici şi-au făcut apariţia turcii selgiucizi. 
Aceştia au reuşit să obţină o importantă victorie la Manzikert, la 19 
august 1071, împotriva împăratului Roman IV Diogenes. Ca urmare, 
turcii seulgiucizi, creându-şi în Anatolia propriul lor stat intrat în 
istorie sub denumirea de sultanatul de la Rum, s-au înstăpânit în cea 
mai mare parte a Asiei Mici, ajungând până la Bosfor, în faţa capitalei 
bizantine. Ulterior, sub dinastia Comnenilor şi cu ajutorul cruciaţilor, 
Bizanţul a reuşit să recupereze o parte din regiunile microasiatice, fără 
însă a jmtea lichida prezenţa turcească din inima podişului anatolian. 

In acelaşi an 1071 se înregistrau pierderi teritoriale şi în 
Occident. în părţile sudice ale Italiei, precum şi în Sicilia, Bizanţul era 
încă prezent. La mijlocul secolului XI au apărut acolo normanzii. 
Aceştia au cucerit pe rând posesiunile bizantine (ultima fortăreaţă 
bizantină, Bari, a căzut în anul 1071) şi au organizat acolo un stat 
vasal papalităţii ce a devenit ulterior bază de atac în tentativele 
normande de cucerire a spaţiului balcanic şi chiar a Contantinopolului. 

Tot în raporturile cu Occidentul, veacul al Xl-lea a adus şi alte 
realităţi legate de existenţa imperiului romano-german, ce s-a impus 
tot mai mult contestând pretenţiile de monarhie universală, precum şi 
acţiunea papalităţii. într-un cadru complex, în anul 1054, s-a produs, 
cu urmări profunde şi durabile atât în plan religios, cât şi în plan 
politic, aşa numita „marea schismă", respectiv separarea comunităţii 
creştine în bisericile romano-catolică şi bizantino-ortodoxă ce şi-au 
impus fiecare pecetea lor asupra unei părţi a evoluţiei istorice a 
continentului. 

Graniţa nordică a Imperiului a devenit ţinta presiunii crescânde a 
unor popoare nomade şi războinice aparţinând ultimului val de 
migratori proveniţi din Asia, respectiv pecenezii şi uzii. Avându-şi 
bazele de plecare în zonele nord-dunărene şi nord-pontice, atacurile 
pecenege au devenit tot mai frecvente după 1028, transformându-se de 
fapt într-un război pecenego-bizantin care a durat mai multe decenii şi 
care s-a soldat de fapt cu pierderea controlului politic bizantin în 

regiunile balcano-dunărene. în acel context, timp de aproape două 
decenii, spaţiul dintre Dunăre şi Mare al Dobrogei istorice s-a 
emancipat de sub controlul Bizanţului, fiind practic independent şi 
având în frunte conducători, precum Tatos, Sestlav şi Satzas. Aceeaşi 
împăraţi din dinastia Comnenilor începând cu Alexis I (1081-1 1 18) au 
reuşit să restabilească pentru circa un veac controlul bizantin în 
întregul spaţiu balcanic. 

Criza internă s-a manifestat în plan politic, social şi economic. 
Istoricul şi omul politic Mihail Pselos constata în „Cronografia" sa că 
împăraţii bizantini din secolul al Xl-lea au cheltuit nesăbuit marile sume 
de bani adunate de Vasile al II-lea. Veacuri de-a rândul nomisma, moneda 
de aur bizantină, fusese etalonul aur al lumii medievale europene. Spre 
mijlocul secolului al Xl-lea, aceasta a început să se devalorizeze continuu 
de la cele 24 de karate constante atâtea veacuri. Fenomenul ca atare a fost 
ireversibil şi locul de etalon a fost preluat de către monedele comunelor 
italiene, în primul rând de ducatul veneţian. Atacurile din afară, 
războaiele civile interne, fiscalitatea tot mai opresivă au lovit în viaţa 
urbană, constatându-se începutul decăderii meşteşugurilor şi a comerţului 
bizantin, fenomen în fapt, atunci şi mai târziu, invers în raport cu ceea ce 
se întâmpla în Europa occidentală unde avântul vieţii urbane pe toate 
planurile era în evident contrast şi contratimp cu declinul vieţii orăşăneşti 
din spaţiul bizantin. 

în cursul secolului al Xl-lea, importante transformări cu 
consecinţe nefaste pentru stat au început să se manifeste în lumea 
rurală. Veacuri de-a rândul, de la împăraţii isaurieni la cei 
macedoneni, un element de bază al puterii materiale şi militare a 
Bizanţului îl alcătuise ţărănimea liberă organizată în propriile 
comunităţi rurale. Aceşti ţărani liberi în calitate de contribuabili au 
asigurat o bună parte a finanţelor, iar în calitate de stratioţi (ţărani 
soldaţi) au asigurat succese pe câmpurile de bătălie, stabilitatea şi 
chiar extensia continuă a graniţelor pe mai multe direcţii. încă în 
secolele IX-X în spaţiul rural al Bizanţului, alături de mica proprietate 
ţărănească ca şi de proprietatea statului, au început să apară şi 
proprietăţi funciare tot mai mari. Stăpânii şi deci beneficiarii acestora 
au purtat denumirea de dinaţi („puternicii") şi ei corespund din multe 
puncte de vedere cu ceea ce au fost în apus feudalii. Astfel, şi în 
Bizanţ a început să se desfăşoare un proces de feudalizare, de aservire 
a ţărănimii libere, proces asemănător prin conţinutul său fenomenelor 
petrecute în alte părţi ale Europei. încet şi în Bizanţ a început să apară 
categoria ţăranilor dependenţi numiţi pareci („vecini"). 

Fenomenul creării unei aristocraţii provinciale de tip feudal 
(numit adeseori şi militară în contrast cu aristrocraţia birocratică 
numită şi civilă ce se afla în cea mai mare parte în capitală pe lângă 
împăraţi) a fost combătut de către împăraţii macedoneni în secolul al 
X-lea. Prin legislaţia lor, aceştia au urmărit mai multe obiective, 
precum: păstrarea organizării militare stratiotice, menţinerea unui 
număr cât mai mare de ţărani liberi, deci contribuabili, împiedicarea 
formării unei aristocraţii provinciale opusă autorităţii centrale etc. 

O dată cu domnia lui Roman III (1028-1034), legislaţia pentru 
apărarea proprietăţii ţărănimii libere şi a stratioţilor a căzut în 
desuetitudine, nemaifiind nicicum aplicată, ceea ce a provocat o 
amplă afirmare a aristrocraţiei provinciale, cu multiple consecinţe 
nefaste pentru structura tradiţională a lumii bizantine. în planul 
guvernării, între anii 1025-1081 a fost o pronunţată instabilitate, 
succedându-se la tron nu mai puţin de 13 basilei. Aceştia au făcut 
parte din două grupări aristrocratice distincte, cea civilă, constantino- 
politană şi cea provincială, militară. în general, majorităţii împăraţilor 
le-a fost caracteristică pasivitatea faţă de problemele vremii, 
incapacitatea găsirii unor soluţii corespunzătoare noilor împrejurări. 
Majoritatea împăraţilor au aparţinut grupării civile şi ca exponenţi ai 
acesteia au promovat o fiscalitate excesivă, o restrângere, prin 
licenţiere, a efectivelor militare, o înmulţire a funcţiilor onorifice 
răsplătite dintr-un buget în continuă diminuare etc. Au fost o serie de 
războaie civile însoţite şi de revolte, precum cea a sârbilor şi 
bulgarilor din anii 1040-1041 ca şi a vlahilor şi grecilor din Thessalia 
din anul 1066. 

Perioada comnenă 

Criza a luat sfârşit prin victoria aristrocraţiei provinciale, care 1-a 
impus pe tron pe capabilul general Alexis Comnenul, întemeietor al 
unei dinastii ce a condus destinele statului până în anul 1185, când a 
fost urmată timp de două decenii de dinastia Anghelilor ce şi-a 
încheiat existenţa o dată cu cucerirea Constantinopolului, de către 
cruciaţii occidentali în aprilie 1204. Perioada dinastiei Comnenilor 
reprezintă în fapt ultima etapă în care se mai manifestă Bizanţul ca 
imperiu, factor politic important al lumii de atunci. Ei au reuşit să 
stopeze, vremelnic, şi relativ, declinul statului bizantin, care ulterior s-a 
fărâmiţat, s-a diminuat continuu în favoarea vecinilor, devenind în 
veacurile XIV-XV un oraş-stat înainte de a fi încorporat în totalitate în 
nou apărutul imperiu al sultanilor otomani. 

La urcarea sa pe tron în anul 1081, Alexis I avea în faţă o 
situaţie internă şi externă deosebit de gravă. Fiica sa, Ana Comnena, 
ce i-a închinat o celebră biografie encomiastică, spunea că atunci: 
„Imperiul se limita de la oraşul Adrianopol şi până la ţărmurile 
Bosforului", ceea ce nu era departe de realitatea istorică. în decurs de 
câţiva ani, Alexis I a desfăşurat acţiuni ofensive, recuperatoare pe mai 
multe direcţii. în primul rând a reuşit să stăvilească şi să respingă 
ofensiva normanzilor ce urmăreau anexarea întregii Peninsule Balcanice 
şi formarea unui mare stat mediteranean. Şi cu ajutorul Republicii 
veneţiene, ce şi-a început atunci destinul ei mediteranean, Alexis a 
înlăturat prezenţa normandă în Balcani, în anul 1085. Al doilea obiectiv 
urmărit, de asemenea cu succes, a fost înlăturarea ocupaţiei pecenege şi 
readucerea sub autoritatea bizantină a teritoriilor nord-balcanice şi de la 
Dunărea de Jos. în anul 1091, cea mai mare parte a pecenegilor şi uzilor 
a fost zdrobită şi eliminată, iar cumanii s-au retras în stânga Dunării, 
fiind încheiat aşa-numitul „război scitic" prin revenirea efectivă a 
Bizanţului la Dunăre de la Belgrad până în Deltă. 

Al treilea obiectiv 1-a constituit recuperarea Asiei Mici, fostă 
multă vreme principală bază a puterii Bizanţului. Recuperarea 
teritoriilor asiatice s-a aflat în strânsă legătură şi cu relaţiile cu lumea 
catolică occidentală, acolo unde apăruse deja ideea unor cruciade spre 
Ierusalim, „ţara sfântă". în istoriografie e încă discutată autenticitatea 
cererii de ajutor adresată Occidentului de către împăraţii bizantini. 
Oricum, prima cruciadă, cu cele două etape ale ei, populară, respectiv 
nobiliară, a atins şi Bizanţul şi în primul rând capitala acestuia. 
Contactul, pentru prima dată pe o scară mai largă, al occidentalilor cu 
bizantinii avea să provoace neînţelegeri de tot felul ce au evoluat apoi 
în ostilitate şi ură reciprocă, vizibilă de altfel în creaţiile istoriografiei 
şi finalizate în deturnarea cruciadei a patra, soldată cu cucerirea şi 
jefuirea sălbatecă de către aceiaşi occidentali a Constantinopolului. 

Alexis I s-a implicat amplu în prima cruciadă, obţinând chiar o 
recunoaştere formală a suzeranităţii sale de către cavalerii occidentali. 
Ulterior, aceştia au format statele latine din Orient, independente în 
raport cu Bizanţul, ce şi-a restabilit autoritatea doar asupra unei părţi a 
Asiei Mici, până la marginile Siriei şi la poalele Caucazului. Ioan al 
II-lea Comnenul (1118-1143) şi Manuel Comnenul (1143-1180) au 
continuat şi consolidat succesele obţinute de întemeietorul dinastiei, 
fără a fi putut împiedica manifestările declinului. A urmat apoi domnia 
sângeroasă, controversată, a lui Andronic I Comnenul (1183-1185), 
iniţiator al unui program de reforme structurale pe care nu a avut timp 

a le materializa datorită răsturnării sale violente de pe tron şi uciderii 
în anul 1185. 

Declinul şi decăderea Bizanţului 

In acelaşi an 1185, în spaţiul balcanic a debutat o răscoală a 
românilor balcanici (vlahilor) şi a bulgarilor condusă de fraţii români 
din familia Asăneştilor. Aceasta s-a soldat cu crearea statului 
românilor şi bulgarilor cunoscut în istorie şi sub denumirea de statul 
Asăneştilor, ce a jucat apoi, timp de câteva decenii, un rol de primă 
mărime în Europa, mai cu seamă în vremea împăraţilor Ioniţă cel 
Frumos (1 197- 1207) şi IoanAsan II (12 18- 1241). 

Apariţia acestui stat a dus la prăbuşirea dominaţiei bizantine în 
părţile central răsăritene ale Peninsulei. Spre vest, în apropiere, se crea 
spre sfârşitul secolului al XH-lea statul sârbesc condus de dinastia 
Nemanizilor, în timp ce alte spaţii balcanice erau anexate şi încor- 
porate în regatul maghiar al Arpadienilor. în paralel cu diminuarea 
substanţială din punct de vedere teritorial a prezenţei sale în spaţiul 
balcanic, Bizanţul pierdea consistent şi în Asia, unde turcii selgiucizi 
redobândeau însemnate teritorii bizantine şi lichidau statele latine 
create de occidentali. în acest context, o puternică lovitură avea a fi 
primită din partea occidentalilor. Aceştia au devenit tot mai prezenţi în 
spaţiul bizantin în secolul XII. Astfel, într-o măsură crescândă, 
negustorii italieni, veneţieni şi genovezi şi-au impus controlul asupra 
comerţului, fiind privilegiaţi în raport cu autohtonii care, nemulţumiţi, 
au acţionat nu o dată violent împotriva lor. Tendinţele expansioniste 
ale Occidentului tot mai pronunţate în secolul al XH-lea vizau statul 
bizantin, chiar desfiinţarea acestuia. Ositilitatea reciprocă a celor două 
lumi bizantino-ortodoxă şi catolică-occidentală s-a adâncit continuu. 
în acest context s-a desfăşurat cruciada a patra (1202-1204), gândită 
iniţial pe direcţia Ierusalim şi finalizată prin cucerirea 
Constantinopolului şi a o serie de teritorii bizantine ce au devenit 
posesiuni ale occidentalilor, precum: Imperiul latin de Constantinopol, 
regatul Thesalonicului, Ducatul de Achaia etc. Trei optimi din 
teritoriile cucerite, inclusiv din capitală, au revenit Veneţiei. 

Prezenţa politică conducătoare a latinilor în zonele Bizanţului nu 
s-a putut consolida, fiind înlăturată datorită loviturilor consecutive, 
uneori conjugate, ale Asăneştilor, Imperiului Bizantin de la Niceea etc. 
Cucerirea latină a fost însoţită de o jefuire sistematică, a avut 
consecinţe negative în plan economic mai consistente decât cele 
provocate ulterior de otomani, au fost în felul acesta potenţată criza şi 

declinul lumii bizantine. Nu toate teritoriile bizantine au fost cucerite 
de invadatori. într-o parte a Peninsulei Balcanice, cu centrul la Epir, s-a 
păstrat independent un nucleu statal condus de familia Anghelilor, 
care şi-au organizat stăpânirile sub forma unui despotat, având chiar 
pretenţii imperiale de restaurare a statului bizantin. Pe coastele pontice 
ale Asiei Mici s-a creat Imperiul de la Trapezunt, care şi-a avut apoi, 
ca stat bizantin, sub dinastia Marilor Comneni, propria sa existenţă 
până la lichidarea sa de către sultanul Mahomed II în anul 1461. Cel 
mai important dintre cele trei state bizantine ce au existat în perioada 
fărâmiţării politice a fost, într-o parte a Asiei Mici, imperiul de la 
Niceea condus de dinastia Lascarizilor. Suveranii de la Niceea, 
precum: Teodor I (1205-1222), Ioan III Vatatzes (1222-1254), Teodor 
II Lascaris (1254-1258) au fost conducători de stat eficienţi. Ei au 
promovat în bună măsură o politică internă asemănătoare înaintaşilor 
lor din dinastia macedoneană. S-au sprijinit pe ţărănimea liberă şi au 
reuşit o vreme să stăvilească tendinţele anarhice ale nobilimii 
posesoare de domenii feudale. Au stimulat meşteşugurile sau comerţul 
practicate de bizantini. Principala lor realizare a constituit-o acţiunea 
de eliberare şi de reunificare a teritoriilor bizantine încheiată o dată cu 
intrarea victorioasă în Constantinopol în anul 1201 a împăratului 
Mihail al VUI-lea (1259-1282) întemeietor al unei noi dinastii, a 
Paleologilor, aflaţi apoi în fruntea destinelor constantinopolitane până 
la cucerirea definitivă a Bizanţului de către Mahomed II. 

Veacurile XII-XIII s-au caracterizat şi prin importante modi- 
ficări în planul intern al instituţiilor, al vieţii materiale şi al realităţilor 
sociale a unei lumi devenite feudală. Restrângerea teritorială 
continuă, ca şi numeroasele invazii şi războaie din teritoriul bizantin, 
au avut drept urmare accentuarea crizei economice ce a debutat în 
secolul XI şi a fost doar temporar şi parţial stopată de unii dintre 
împăraţii dinastiilor Comnenilor şi Lascarizilor. Producţia agricolă şi-a 
mutat centrul de greutate dinspre răsărit spre apus, diminuându-se 
continuu. O serie de importante centre urbane au fost prădate şi 
distruse sau pierdute definitiv. Astfel că s-au diminuat continuu rolul 
şi ponderea producţiei meşteşugăreşti bizantine. Din exportator masiv 
de produse de lux sau de uz comun, Bizanţul a devenit un importator 
cu tot mai puţine resurse pentru a achiziţiona produse costisitoare din 
import. Comerţul a trecut în mâinile negustorilor străini, în principal 
ale veneţienilor şi genovezilor, având loc astfel o înfeudare economică 
de către occidentali. Unele reforme de caracter protecţionist au eşuat. 
Moneda bizantină, odinioară simbol al puterii şi stabilităţii din Bizanţ 

şi-a diminuat continuu valoarea sa (nomisma de aur a involuat de la 24 
la 8 karate şi apoi a încetat a mai fi bătută). 

Monedele străine, în special cele occidentale, au înlocuit 
monedele bizantine, iar sumele dobândite de statul bizantin şi de 
supuşii împăratului erau net inferioare celor dobândite de 
întreprinzătorii latini, occidentali, ce se bucurau de regim de 
extrateritorialitate şi de o serie de privilegii economice, judiciare, 
politice etc. 

Sub Comneni, şi apoi în veacul XIII, s-au cristalizat o serie de 
forme şi instituţii de natură feudală, dintre care unele îşi aveau rădăcini 
mai vechi. Specifice Bizanţului din acest punct de vedere au fost pronoia, 
exkuseia şi charisticonul, precum şi regimul celor două categorii sociale 
specifice: dinaţii şi parecii. Pronoria a apărut în cursul veacului XI şi a 
evoluat continuu apoi în veacurile următoare. Ca realitate istorică 
specifică Bizanţului are şi o serie de asemănări cu instituţia occidentală a 
beneficiului, cu iqta existentă în lumea arabo-musulmană şi cu timarul 
generalizat mai târziu de otomani în spaţiul balcanic. 

La început, pronoia era de fapt un sistem de concedare de către 
stat către unii particulari a unor venituri (muncă, produse, bani) 
rezultând din activitatea unor producători direcţi pe o anumită supra- 
faţă agricolă, de dimensiuni variabile, a cărei proprietate rămânea în 
continuare cea a statului. Aşadar, de la început pronoia era de fapt un 
beneficiu condiţionat, temporar şi revocabil, depinzând de deţinerea 
unor demnităţi reale sau onorifice şi, în ultimă instanţă, de bunăvoinţa 
împăratului. Aşa cum s-a arătat, asaltul aristocraţiei provinciale asupra 
proprietăţii stratiotice a diminuat continuu efectivele militare ale 
imperiului. Comnenii, ei înşişi exponenţi ai aristocraţiei provinciale, 
au extins sistemul, acordarea unei pronoia fiind condiţionată în esenţă 
de serviciul militar în favoarea împăratului. Durata acordării acesteia a 
urmat aceeaşi cale ca şi beneficiul în Occident în sistemul feudo- 
vasalic, respectiv caracterul vremelnic, apoi viager şi în sfârşit ereditar 
al unui contract dintre stat şi un particular. Cu timpul, în fapt, pronoria 
a devenit o proprietate ereditară, iar caracterul ei condiţionat de 
serviciul militar tindea spre dispariţie sau în destule cazuri nu mai era 
respectat. Astfel, începând cu Comnenii, fizionomia raporturilor de 
proprietate asupra pământului în Bizanţ s-a schimbat în mod radical 
aşa cum se poate lesne vedea din analiza a o serie de cărţi cadastrale 
(praktika). Proprietatea pronoiară s-a generalizat, devenind predo- 
minantă, iar vechea proprietate de tip stratiotic s-a restrâns continuu 
fără a fi dispărut cu totul până la dispariţia Bizanţului. 

Acordarea unei pronoia a devenit şi o formă de legătură publică 
între stat şi supuşii săi din partea superioară a societăţii, fără a se 
ajunge însă la rigurozitatea legăturilor vasalice din apusul Europei, 
chiar dacă în unele cazuri, începând cu secolul XII, au fost copiate şi 
unele modele occidentale privind apanajele, omagiul etc. 

Dacă pronoia poate fi asemănată într-o anumită măsură cu 
instituţia apuseană a feudei, charisticonul este caracteristic Bizanţului, 
o anumită formă de proprietate, mai degrabă de uzufruct, pe care nu o 
întâlnim nicăieri în altă parte în lumea europeană. 

împăraţii isaurieni desfiinţaseră proprietatea funciară a bisericii. 
Restabilirea cultului icoanelor în lumea bizantino-ortodoxă după 843 a 
avut drept rezultat, între altele, şi o refacere a proprietăţii bisericeşti. 
De la o generaţie la alta, în mâinile patriarhiei şi al slujitorilor acesteia 
s-au acumulat, prin donaţii sau în alte modalităţi, întinse suprafeţe de 
pământ, nu puţine împreună cu ţăranii dependenţi ce locuiau acolo. 
Spre deosebire de Occident, proprietăţile bisericeşti din Bizanţ erau 
controlate şi de către stat, iar cei ce trăiau acolo trebuiau să achite 
acestuia o serie de obligaţii de tot felul. Aceste venituri au fost în 
destule cazuri concesionate de către stat unor particulari, care 
vremelnic s-au bucurat de toate avantajele pe care le avea în locurile 
respective statul, nu o dată stabilindu-se şi trăind în mănăstiri şi alte 
lăcaşuri ale bisericii, ca în propriile lor lăcaşuri feudale. Charisticonul 
a cunoscut totuşi o multă mai mică răspândire decât pronoia de tip 
condiţionat sau proprietăţile depline scutite în genere de obligaţii, de 
tip alodial. 

în Bizanţul târziu, o largă răspândire a cunoscut-o excusia, adică 
imunitatea de tip feudal. La început, aceasta a fost o scutire parţială 
sau totală, astfel că beneficiarul, un feudal în fond, cu ţărani 
dependenţi, nu mai trebuia să verse o serie de impozite al căror număr 
şi valoare varia foarte mult. în Bizanţ, imunitatea fiscală s-a lărgit 
continuu cu consecinţe deloc pozitive pentru finanţele statului. Au 
apărut cu timpul şi forme de imunitate administrativă, dar niciodată de 
imunitate juridică, autoritatea tribunalelor imperiale bazate pe normele 
dreptului roman, menţinându-se în Bizanţ până la dispariţia acestuia. 

Situaţia ţărănimii în lumea bizantină târzie a fost complexă şi 
este insuficient cunoscută. Este incontestabil că începând cu secolul al 
XH-lea majoritatea ţăranilor liberi contribuabili şi soldaţi (demosiarioi 
şi stratioţi) şi-au pierdut statutul de oameni liberi şi proprietari 
devenind pareci, dependenţi de stăpânii lor. Oricum, ţărănimea liberă 
nu a dispărut cu totul, mai ales în zonele montane sau altele mai puţin 

propice, datorită condiţiilor naturale, formării unor mari proprietăţi 
funciare. Spre deosebire de Apus, ţăranii dependenţi din Bizanţ, ca de 
altfel şi din statele sud-slave care au copiat modelul bizantin, au rămas 
liberi din punct de vedere personal şi nu au fost supuşi legării de glie. 
Ei se puteau deplasa, depune mărturie în justiţie şi chiar intenta 
procese celor privilegiaţi să se adreseze împăratului. Aveau o serie de 
drepturi asupra pământului pe care îl ocupau şi pe care îl puteau testa, 
vinde, dona etc. cu condiţia ca noul deţinător să respecte obligaţiile 
contractuale faţă de stăpân. Astfel, în practică, s-a ajuns la o creştere a 
autorităţii stăpânului şi o diminuare a relativei libertăţi a ţăranului 
dependent. în lumea rurală s-a menţinut o stratificare, coexistând 
alături bogaţi şi săraci cărora li se adăuga şi o categorie specială, cea a 
mistoţilor (zilieri, muncitori salariaţi). 

Evident că ritmul feudalizării raporturilor sociale în Bizanţ nu a 
fost uniform, existând mari deosebiri între diferitele regiuni. Anumite 
zone, precum: Thessalia şi Penopolezul au avut un număr mai 
însemnat de puternice familii feudale. Acestea îşi aveau de regulă 
reşedinţa în oraşe, ceea ce se constituie iarăşi într-o trăsătură 
caracteristică a organizării feudale a Bizanţului. 

Transformările în domeniul structurilor sociale au determinat şi 
o serie de modificări ale organizării de stat. în Bizanţul clasic, 
instituţiei imperiale îi reveneau în mod despotic, asemenea într-o 
anumită măsură modelului oriental, toate atributele puterii în stat. 
împăratul întruchipa legea. Era comandantul suprem al armatei, 
numea demnitarii ce alcătuiau administraţia centrală şi locală, controla 
biserica. întreagă această realitate a absolutismului imperial se baza şi 
pe religie: împăraţii bizantini erau socotiţi aleşi ai lui Dumnezeu pe 
pământ, instrumente ale voinţei divine. Existau în fapt şi anumite 
limite. Astfel, spre deosebire de Orient, cel puţin formal, împăratul nu 
era deasupra legii şi era însăşi legea, în sensul că făcând legile, el era 
obligat să le respecte. în exercitarea atributelor sale de conducere a 
statului, împăratul era ajutat de un aparat de stat riguros organizat, 
despre care avem numeroase mărturii scrise de natură juridică, literară etc. 
în cadrul aparatului central existau trei categorii de funcţii: onorifice 
(demnităţi), de stat (oficiile, asemănătoare ministerelor din epoca 
modernă), palatine (ce ţineau de persoana împăratului la palatul 
acestuia). O dată cu veacul XII s-au produs o serie de modificări. A 
devenit tot mai vizibilă îngrădirea puterii imperiale. Existaseră şi mai 
înainte senatul şi sinodul ca instituţii ce îşi aveau propriul lor rol în 
stat alături de împărat. Rolul acestora nu a crescut, ci dimpotrivă. 

împăraţii au început a fi subordonaţi într-o măsură crescândă 
aristocraţiei feudale, apărând chiar şi anumite forme ale adunărilor de 
stări. Autoritatea imperială a fost diminuată, de asemenea, de starea 
endemică de anarhie, de războaiele civile tot mai frecvente, de 
răsturnările celor aflaţi pe tron chiar de competitori membrii ai 
familiei imperiale etc. Alături de împăraţi exista aparatul central şi 
local de guvernare. înmulţirea excesivă a demnităţilor şi funcţiilor, 
precum şi amestecarea lor au fost caracteristice perioadei. S-a 
feudalizat sistemul militar asemenea celui al cetelor feudale existente 
în Occident. între altele, aceasta a determinat o diminuare catastrofală 
a efectivelor militare (în vremea macedonenilor, împăraţii aveau la 
dispoziţie efective de cel puţin 150.000 oşteni, iar sub Andronic al II-lea 
(1282-1328) efectivele terestre erau doar de 3.000 oşteni, iar flota de 
război altădată stăpână a Mediteranei dispăruse cu totul). 

Unul dintre succesele politice iconoclaste fusese şi aducerea 
ierarhiei bisericeşti în frunte cu patriarhul constantinopolitan sub un 
relativ control al autorităţii imperiale. în Bizanţul târziu, biserica s-a 
emancipat în bună măsură. Apare chiar un aspect paradoxal. Pe 
măsură ce Bizanţul se restrângea din punct de vedere teritorial, iar 
prestigiul monarhilor săi se diminua continuu, creştea peste hotare în o 
bună parte a Europei autoritatea patriarhiei constantinopolitane, 
considerată simbol şi apărătoare a ortodoxiei. O asemenea realitate era 
determinată neîndoielnic şi de dezorganizarea politică generală, 
scăderea veniturilor statului, sărăcia chiar a familiei imperiale ajunsă, 
mai mult sau mai puţin, să cerşească şi chiar să suporte în Occident 
umilinţe pentru neplata unor datorii insignifiante ca valoare. în fapt, 
cu mult înainte de a dispărea de pe scena istoriei, împăraţii bizantini 
nu mai erau altceva decât nişte modeşti conducători balcanici, lipsiţi 
de bogăţie şi putere şi supuşi otomanilor a căror vasali erau încă din 
anul 1371. 

Alungarea latinilor şi restaurarea autorităţii imperiale la 
Constantinopol în anul 1261 însemna de fapt o reunificare a puţinora 
dintre teritoriile ce aparţinuseră odinioară Bizanţului. Atunci Mihail al 
VUI-lea Paleologul exercita autoritate doar asupra Asiei Mici 
occidentale, a Traciei, a Macedoniei, a Thessaliei, a Peloponezului şi a 
câtorva dintre insulele eggene. în deceniile următoare, Bizanţul a 
trebuit să ducă lupte la toate frontierele sale, în egală măsură cu turcii 
musulmani în Răsărit, cu balcanicii ortodocşi spre Nord şi cu catolicii 
occidentali. Pe rând sau concomitent, tuturor acestora au fost nevoiţi a 
le ceda noi şi noi teritorii. Dificultăţilor externe li s-au adăugat 

pustiitoare şi dezastruase frământări interne, inclusiv războaie civile, 
precum cel dintre Ioan V Paleologul (1341-1391) şi ginerele său Ioan 
VI Cantacuzinul (1341-1354). Situaţia Bizanţului s-a agravat la 
jumătatea veacului, când turcii s-au înstăpânit şi în spaţiul balcanic, 
transformând Adrianopolul în principala bază în lupta pentru 
înstăpânirea în toate teritoriile ce făcuseră parte înainte din Bizanţ, 
începea atunci agonia a ceea ce devenise de fapt mai mult un oraş stat 
în jurul Constantinopolului şi un despotat în Peloponezul aflat la sud 
de istmul Corint. Cererile adresate Occidentului, inclusiv călătoriile 
întreprinse de unii împăraţi pentru un iluzoriu ajutor, au rămas fără 
rezultat. După 1371, cu intermitenţe, Bizanţul a trebuit să plătească 
tribut, să furnizeze otomanilor trupe militare în acţiunile acestora 
împotriva creştinilor, să trimită ostatici din familia imperială la turci etc. 
Cruciadele târzii, nu o dată prezentate şi ca forme de ajutorare a 
Bizanţului de către Occident, au fost ineficiente soldându-se de regulă 
cu eşecuri răsunătoare pentru apuseni. Condiţionarea de către 
occidentali a ajutoarelor împotriva păgânilor otomani prin renunţarea 
la ortodoxie şi recunoaşterea primatului papal nu au avut darul de a 
uşura o apropiere dintre Occident şi Bizanţ şi salvarea acestuia din 
urmă. La sfârşitul secolului al XlV-lea chiar au fost câteva planuri şi 
încercări timide ale turcilor de a ocupa Constantinopolul. Orientarea 
otomanilor spre alte fronturi balcanice sau orientale au amânat 
destinul fatal al bizantinilor. 

în ajunul căderii Bizanţului, în lumea bizantină s-au conturat trei 
orientări politice reflectate şi în literatura istorico-politică, respectiv al 
filolatinilor, al filootomanilor şi cel „patriotic" filogrecesc. 

Tânărul sultan Mehmed II (1451-1481), preluând puterea, şi-a 
propus ca prim obiectiv lichidarea Bizanţului (oraş care atunci 
cuprindea 50.000 de locuitori, mai puţin de o zecime din populaţia 
epocii clasice). După un asediu de două luni, cu înfruntări dramatice 
dintre cei 200.000 militari ai sultanului şi cei circa 30.000 oşteni 
bizantini şi occidentali aflaţi sub comanda ultimului împărat bizantin 
Constantin XI (1448-1453), la 29 mai 1453 ostile lui Mehmed II au 
pătruns în Bizanţ, care a devenit noua capitală a sultanului. Simbolul 
ortodoxiei de până atunci, catedrala ortodoxiei, Sf. Sofia a devenit 
moschee. Ocuparea Constantinopolului de către turci constituia un 
eveniment deosebit de important pe planul istoriei mondiale (unii 
istorici au considerat că Evul Mediu s-a terminat o dată cu instalarea 
sultanului turc pe malurile Bosforului), ceea ce între altele consolida 
definitiv statul otoman şi ca stat european. 

Unele teritorii bizantine puţin întinse au mai supravieţuit câţiva 
ani. în anul 1456 a fost ocupată Atena, în anul 1460 Moreea, iar 
căderea sub turci a Trapezuntului marca momentul în care ultimul 
teritoriu bizantin îşi pierdea independenţa. 

In decursul mai multor veacuri, teritorii care altă dată intrau în 
graniţele Imperiului Bizantin au format o serie de state care şi ele la 
rândul lor au dispărut apoi, trecând sub regimul dominaţiei otomane ca 
şi Constantinopolul. Astfel, creaţia politică şi moştenirea pe acest plan 
a Bizanţului a dispărut treptat. Perioada declinului şi dispariţiei 
politice a Bizanţului coincide cu o perioadă de efervescenţă creativă în 
domeniul cultural, spiritual. Moştenirea culturală bizantină a 
supravieţuit. Civilizaţia Bizanţului nu a dispărut în 1453, ci a 
continuat să trăiască şi să se dezvolte, ceea ce justifică pe deplin 
afirmaţia lui Iorga despre existenţa în istorie până înspre vremurile 
moderne a unui adevărat Bizanţ după Bizanţ. 

Lumea sud-slavă în secolele XI-XIV 

Timp de aproximativ două secole realităţile social-politice ca şi 
cele ale vieţii materiale ale slavilor sud-dunăreni au fost cele 
caracteristice lumii bizantine. Distrugerea propriei vieţi statale în mare 
măsură incipiente a slavilor de sud a fost însoţită de progrese din cele 
mai diverse în domeniile vieţii economice ale manifestărilor culturale 
şi religioase. Slavii de sud au fost încadraţi în unităţile teritorial- 
administrative bizantine între care cele mai importante erau themele, 
Paristrion (Paradunavon), Bulgaria, Serbia, Macedonia, Dalmaţia etc. 
A existat o opoziţie a elementelor locale faţă de autoritatea centrală de 
la Constantinopol în contextul general al crizei imperiului bizantin ce 
i-a provocat după secolul al Xl-lea un declin tot mai accentuat urmat 
de o criză. în acest context s-a petrecut procesul de emancipare de sub 
stăpânirea bizantină a unor popoare balcanice, în special a sârbilor şi 
bulgarilor care şi-au creat apoi propriile lor state şi au exercitat o 
vreme o adevărată hegemonie în spaţiul balcanic. 

în secolul al XH-lea, sub dinastia comnenilor, Imperiul Bizantin 
a trecut prin numeroase frământări interne dublate de presiuni tot mai 
puternice la hotare. în acest context a sporit continuu nemulţumirea 
populaţiilor din spaţiul balcanic şi s-au intensificat manifestările lor 
vizând emanciparea. Spre sfârşitul veacului încercările de reforme 
social-economice şi politice, ce urmăreau redresarea internă şi 
îngrădirea marilor feudali promovate de Andronic I Comnenul (1183- 
1185) ca soluţie a crizei, au fost lichidate prin înlăturarea violentă a 

acestuia de la tron ca urmare a revoltei feudalilor conduşi de cel care, 
victorios a fost un întemeietor de dinastie, respectiv Isac II Anghelos 
(1185-1195). Preluând puterea la Constantinopol acesta a promovat 
între altele o politică fiscală extrem de opresivă. In acest context a 
izbucnit în regiunile muntoase ale Balcanilor o răscoală spre sfârşitul 
anului 1185, la care participau în egală măsură vlahi (români 
balcanici) şi bulgari. în fruntea acestei revolte s-au aflat fraţii români 
Asan şi Petru, întemeietori de dinastie. Astfel s-a născut un nou stat 
independent, de fapt şi apoi de drept în spaţiul balcanic condus de o 
dinastie românească cu compoziţie etnică combinată şi care a intrat în 
istorie sub denumirea de statul şi apoi imperiul Asăneştilor sau 
imperiul româno-bulgar. începând din 1186 împotriva noului stat 
bizantinii au întreprins mai multe expediţii ce au eşuat. Apoi 
conducătorii de la Târnovo au desfăşurat operaţiuni militare împotriva 
Bizanţului adăugându-şi stăpânirilor lor noi teritorii mai ales în 
vremea lui Ioniţă cel Frumos, cunoscut şi ca Ioniţă Caloian ce a 
condus destinele statului între anii 1197-1207. El a stăpânit atunci o 
bună parte a Peninsulei Balcanice. A fost o vreme în relaţii politice şi 
religioase cu pontiful roman Inocenţiu IV, care, în corespondenţa sa, 
i-a recunoscut ascendenţa sa, respectiv originea sa românească. 

în condiţiile complexe ale cruciadei a IV-a (1202-1204) s-a 
ajuns la o înfruntare între statul asăneştilor şi occidentali pentru 
hegemonie balcanică. în bătălia de la Adrianopole din 14 aprilie 1205, 
forţele militare ale nou apărutului Imperiu Latin de Constantinopol au 
fost zdrobite şi pentru o vreme Ioniţă a asigurat hegemonia statului său 
în întregul spaţiu din dreapta Dunării. Rolul preponderent al 
asăneştilor în sud-estul Europei a fost consolidat de către Ioan Asan al 
II-lea (1218-1241) care s-a considerat, în egală măsură, împărat al 
românilor (vlahilor) şi bulgarilor. Apoi dinastia asăneştilor în linie 
directă s-a stins. Au urmat o serie de frământări interne. Conducerea 
statului a fost acaparată succesiv de elemente de origine tătărească şi 
apoi bulgară. La începutul secolului al XlV-lea în felul acesta exista 
un stat condus de o dinastie bulgară intrată în istorie sub denumirea de 
al doilea tarat bulgar. Treptat după 1330, cel de-al doilea tarat bulgar 
s-a scindat în trei părţi componente, respectiv: taratul de la Târnovo, 
taratul de la Vidin şi despotatul dobrogean, care pe rând, în condiţiile 
presiunii otomane au dispărut spre sfârşitul veacului al XlV-lea. Astfel 
taratul de la Târnovo a fost cucerit de otomani la 1393 şi transformat 
în paşalâc. După trei ani ca urmare a eşecului la Nicopole a cruciaţilor 
a dispărut şi taratul de la Vidin. Despotatul dobrogean şi-a avut 

aproape o jumătate de veac propriul său destin unindu-se apoi în anul 
1388 cu Ţara Românească sub sceptrul lui Mircea cel Bătrân înainte 
ca să se generalizeze stăpânirea otomană în dreapta Dunării de Jos în 
jurul anului 1420. 

Tot în cursul secolului al XH-lea a început, alături de vlahi şi 
bulgari şi procesul de emancipare al sârbilor, mai întâi sub forma unei 
autonomii statale şi apoi sub forma unui stat independent devenit 
ulterior imperiu. Creatorul unei noi vieţi statale şi întemeietor de 
dinastie naţională, sanctificată ulterior a fost Ştefan Nemania (cea 
1168-1195). Acesta a creat în inima balcanilor un stat care a devenit 
practic independent în jurul anului 1180. Urmaşul său a fost Ştefan I 
intrat în istorie ca fiind Pârvovenceani, primul încoronat şi care a 
domnit între anii 1196-1227. Noul stat apărut a evoluat în egală 
măsură, în cursul secolului al XlII-lea, pe două direcţii, al feudalizării 
în plan intern şi al expansiunii teritoriale în raport cu vecinii. Astfel, 
după modelul bizantin, au existat acolo o serie de realităţi de natură 
feudală. A fost copiat acelaşi model bizantin în ceea ce priveşte 
structurile statale în domeniu administrativ, juridic, religios. La 
începutul secolului al XlV-lea, statul sârb a început promovarea unei 
politici vizând instaurarea hegemoniei sale balcanice. In lupta de la 
Velbujd din 28 iulie 1330, alianţa bizantinilor, a bulgarilor şi a 
românilor lui Basarab I a fost înfrântă ceea ce a permis pentru o vreme 
instaurarea hegemoniei sârbeşti în spaţiul balcanic. Ea a fost realizată 
de către Ştefan Duşan conducător al statului sârb între anii 1331-1355. 
El s-a preocupat de problemele interne alcătuind două variante 
succesive ale unui cod de legi ce-i poartă numele (Zakonicul lui Ştefan 
Duşan) şi care a avut apoi veacuri de-a rândul circulaţie în întregul 
spaţiu al Europei bizantino-ortodoxe. El a cucerit importante teritorii 
ce aparţinuseră înainte Bizanţului, intitulându-se „împărat al sârbilor şi 
al romeilor (bizantinilor)". A încercat fără succes să se încoroneze la 
Constantinopol. Domnia sa a reprezentat apogeul Serbiei medievale, 
iar cele realizate de el au rămas ulterior un simbol şi ideal în istoria 
sârbilor. în întinsul stat, pestriţ din punct de vedere etnic, pe care 
Ştefan Duşan 1-a lăsat la moartea sa, era insuficient consolidat din 
punct de vedere politic şi administrativ. Teritoriile cuprinse între 
graniţele sale, de la Sava până în apropiere de Marea Adriatică şi 
Marea Egee erau foarte deosebite nu numai etnic, ci şi în ceea ce 
priveşte viaţa economico-socială, oarecum şi tradiţiile politice. La 
moartea sa, Imperiul s-a destrămat foarte repede, populaţiile de origine 
etnică străină (bulgari, albanezi, greci) emancipându-se, iar sârbii 

cunoscând o accentuată anarhie. în acest context s-au manifestat în 
mod distinct prima dată şi conducători ai macedonenilor, precum 
regele Vucaşin şi despotul Ioan Uglieşa. în paralel s-a detaşat un stat 
sârbesc distinct ce a intrat în istorie cu numele de Bosnia, după râul 
ce-1 străbătea. în părţile nordice s-a impus cneazul Lazăr (1371-1389). 

Cucerirea otomană 

Principala problemă cu care s-au confruntat urmaşii imediaţi şi 
îndepărtaţi ai lui Ştefan Duşan, a fost problema otomană. Noii veniţi 
din Asia Mică au obţinut o serie de succese în confruntările cu 
creştinii din Peninsula Balcanică. Pe fluviul Mariţa la Cirmen la 26 
septembrie 1371, victoria lor le-a adus controlul asupra Macedoniei şi 
a ţinuturilor centrale din Peninsula Balcanică. Apoi victoria lor în 
celebra bătălie de la Rovine de la 15 iunie 1389 când au pierit pe 
câmpul de luptă atât cneazul Lazăr al sârbilor, cât şi sultanul Murad I 
al otomanilor, le-a adus în stăpânire o importantă parte a ţinuturilor 
sârbeşti ce făceau parte din nou apărutele despotat al Serbiei şi regat al 
Bosniei. Ofensiva otomană în spaţiul iugoslav a continuat şi în secolul 
al XV-lea. Atunci existau mai multe formaţiuni statale, precum cea a 
Serbiei, a Muntenegrului şi a Bosniei. Despotatul Serbiei a fost condus 
o vreme de familia Brancovici, care a acceptat vasalitatea în raport cu 
regii maghiari. în acest context s-au desfăşurat în spaţiul sârbesc şi 
campaniile lui Iancu de Hunedoara, inclusiv apărarea de către acesta a 
Belgradului în anul 1456. Cea mai mare parte a Serbiei a fost cucerită 
de către turci până în anul 1459 (exceptând Belgradul cucerit abia în 
anul 1521). între anii 1463-1465 s-a extins stăpânirea otomană şi în 
spaţiile bosniace, iar ceva mai târziu în 1499, după ce făcuse o vreme 
parte din statul independent a lui Skanderbeg şi Zeta (Muntenegru) a 
devenit parte integrantă a Imperiului Otoman. 

Astfel, treptat, în decurs de peste un veac, întregul spaţiu 
iugoslav, ca şi cel bulgar a fost încorporat în Imperiul Otoman, sub 
formă de vasalitate, într-o fază tranzitorie, de obicei scurtă, şi apoi în 
sistemul denumit în mod obişnuit al paşalâcurilor, situaţie ce a durat 
apoi până în secolul al XlX-lea. în acest context, un caz aparte este cel 
al Dubrovnicului, oraşul stat denumit Ragusa în Evul Mediu. Din 
multe puncte de vedere istoria Dubrovnicului se aseamănă cu istoria 
comunelor italiene medievale, respectiv a Veneţiei, al cărui model 1-a 
copiat şi sub dependenţa căreia s-a aflat multă vreme. Din punct de 
vedere al structurilor politice, al evoluţiilor în plan economic sau al 
raporturilor interumane, ragusanii au avut o evoluţie asemănătoare 

oraşelor state cu sistem republican din cealaltă parte a Mării Adriatice. 
Au acceptat o vreme relaţii de vasalitate faţă de diverşi dinaşti 
balcanici în schimbul unor privilegii comerciale care le-au asigurat un 
adevărat monopol al comerţului în spaţiul balcanic după veacul al XH-lea. 
O dată cu generalizarea stăpânirii otomane în spaţiul sud-est european, 
republica patriciană a racusei a reuşit să-şi păstreze, asemenea statelor 
nord-dunărene Ţara Românească şi Moldova, propria organizare 
statală, autonomă în schimbul achitării unui tribut şi a altor obligaţii 
faţă de Poartă constituindu-se astfel într-o realitate politică originală în 
acest spaţiu european. 

III. ÎNCEPUTURILE IMPERIULUI OTOMAN 

Spre sfârşitul lumii medievale, Imperiul Otoman, întins atunci 
pe trei continente în părţile răsăritene ale bazinului mediteranean, era 
un factor politic de prim ordin în lumea europeană din care stăpânea o 
bună parte, aflându-se încă într-o continuă expansiune. 

înainte de a se aşeza în sud-estul Europei ca şi în Orientul 
apropiat, cei ce au devenit turcii otomani au fost puţini consemnaţi în 
izvoare şi ca atare puţin cunoscuţi. Şi-au avut, neîndoielnic, originea 
undeva în Asia Centrală, în ţinuturile mărginite de marele zid 
chinezesc, de Mongolia şi alte zone de la sudul taigalei siberiene. 
S-au aflat o vreme în Turkmenistan, având un mod de viaţă pe care şi 
l-au păstrat multe veacuri. Trăind în corturi, erau păstori şi vânători, 
îndeletnicindu-se în egală măsură cu războiul, cu jaful ce le aducea 
unora mijloace de existenţă, altora bogăţii. Din ţinuturile de origine au 
intrat în legătură cu lumea islamică şi în condiţii neelucidate au 
împărtăşit religia creată de Mahomed, acţionând apoi multe veacuri în 
numele acesteia. în secolul al Xl-lea turcii, respectiv ramura 
selgiucidă a acestora, au ajuns în Asia Mică unde au creat un stat 
propriu, multă vreme de pradă, cunoscut în istorie drept sultanatul de 
la Rum. Acesta s-a confruntat timp de circa un veac cu cruciaţii, 
asupra cărora au fost în ultimă instanţă victorioşi, mai ales în vremea 
celebrului lor conducător Saladin, faimos în lumea europeană 
medievală. 

în secolele XII-XIII, selgiucizii au fost un factor politic 
important în zonele Mării Mediterane şi ale Mării Negre, acolo unde 
intrau în contact lumea creştină europeană şi lumea musulmană 
asiatică. Marea invazie tătară, de la mijlocul veacului al XlII-lea, a 
lovit în egală măsură lumea creştină europeană şi lumea musulmană a 

Orientului Apropiat, determinând dezastrul politic al statului selgiucid, 
cuprins deja anterior de o criză tot mai accentuată. în acest context a 
debutat istoria unuia dintre triburile existente în statul selgiucid cu 
puţină vreme înainte de 1300. 

„începuturile statului otoman sunt învăluite în negură" 
(I. Beldiceanu). Dinastia conducătoare şi-a luat numele după Osman 
(Othman), fiul lui Ertogrul, menţionat în izvoare pentru prima dată în 
anul 1302. Treptat, în cursul secolului al XlV-lea, otomanii (denumire 
aplicată turcilor supuşi dinastiei întemeiate de Osman-Otoman) s-au 
înstăpânit în Asia Mică, ce a devenit o bază a puterii lor politice şi 
militare pentru următoarele veacuri. în condiţiile anarhiei interne şi 
ale războaielor civile din Imperiul Bizantin, turcii otomani, în calitate 
de mercenari, au fost chemaţi spre a lupta în Europa în vremea 
sultanului Orhan (1326-1359). în mai multe rânduri, turcii au fost 
astfel prezenţi în Europa. în anul 1354, la Galipoli, a fost stabilită 
pentru prima dată o bază otomană permanentă ce a devenit apoi 
nucleul Rumeliei otomane. 

Câţiva ani mai târziu (între 1362-1365, data este controversată) a 
fost cucerit oraşul Adrianopole, care, apoi, fără a deveni oficial 
capitală (menţinută oficial la Bursa în Asia Mică), a fost centrul din 
care s-a coordonat expansiunea otomană în spaţiul balcanic şi mai 
departe spre Europa Centrală. Din Asia, de unde proveneau, turcii 
otomani au adus o serie de instituţii, obiceiuri etc. pe care le-au extins 
apoi treptat, cu succes mai mare sau mai mic şi în spaţiul european. 
Veneau cu tradiţia islamică invocând Ghaza, războiul sfânt perpetuu 
împotriva ghiaurilor, a necredincioşilor, ceea ce a fost în bună măsură 
un factor dinamic al creării Imperiului Otoman. Treptat, otomanii 
şi-au asumat rolul de protectori ai lumii musulmane, şi, decurgând de 
acolo, au fost şi o serie de principii ce au animat pe primii lor 
conducători, precum: caracterul militar al statului, centralismul 
intransigent şi, nu în ultimul rând, tendinţele de hegemonie mondială. 

în spaţiul sud-est european, expansiunea otomană a fost 
favorizată de multiplii factori ţinând atât de lumea creştină, cât şi de 
lumea musulmană. Fărâmiţarea politică, anarhia şi luptele endemice 
ale celor aproape 30 de realităţi statale din zonă din a doua jumătate a 
secolului al XlV-lea, au favorizat expansiunea otomană împiedicând 
realizarea unor coaliţii balcanice. Tendinţele imperiale în zonă ale 
Ungariei sau Veneţiei, ca şi politica occidentală nu au favorizat, ba 
dimpotrivă, frontul antiotoman. Tentativele, modeste totuşi ale occi- 
dentalilor, de a organiza cruciade care să stopeze ofensiva otomană, 

s-au soldat cu eşecuri răsunătoare (de exemplu, la Nicopole în anul 
1396, ca de altfel şi mai târziu la Varna în anul 1444). Nu puţini au 
fost şi creştinii balcanici, care din diverse raţiuni au colaborat cu 
cuceritorii, uşurându-le şi în acest fel acţiunile ofensive. Otomanii s-au 
bucurat în acea perioadă de început a existenţei lor în spaţiul european 
de o netă superioritate în plan militar, asigurată de trupele de elită ale 
ienicerilor, de cavaleria eficientă şi nu în ultimă instanţă de folosirea 
armelor de foc. Sistemul centralizat de guvernare, ca şi modelul 
oriental al recrutării forţelor militare, al spahiilor, a favorizat acţiunea 
lor militară. Conducătorii otomani, atunci ca şi mai târziu, au dat 
dovadă de o anume toleranţă şi chiar echitate în raport cu marea masă 
a oamenilor de rând, ceea ce făcut ca în destule cazuri venirea 
otomanilor să fie percepută mai degrabă ca o binefacere decât ca o 
nenorocire. 

în expansiunea lor, otomanii au adoptat o politică flexibilă şi 
graduală de încorporare. Astfel, cea mai mare parte a formaţiunilor 
politice balcanice, parţial sau în totalitate, au fost mai întâi aduse într-o 
stare de vasalizare (precum Ţările Române, după secolul al XV-lea), 
putându-şi păstra conducători din rândurile lor, precum şi propriile 
structuri statale, fiscale, judiciare, religioase etc, în schimbul unui 
haraci, a unui tribut în sume variabile, multă vreme rezonabile. în faza 
următoare, iarăşi treptat, mai devreme sau mai târziu, întregul spaţiu 
sud-est european a fost încorporat în ceea ce s-a denumit sistemul 
militar feudal otoman. Astfel, bunurile funciare, după sistemul 
oriental, au devenit proprietatea statului întruchipat de sultan. Unele 
au rămas în uzufructul direct al autorităţilor imperiale, altele au revenit 
aşa-numitelor aşezăminte de binefacere, respectiv erau gestionate de 
clerul islamic. Cea mai mare parte a pământurilor au fost distribuite ca 
beneficii condiţionate, timaruri şi ziameturi clasei feudalilor otomani, 
în primul rând spahiilor, călăreţii războinici. Ţăranii au fost obligaţi la 
plata unor impozite directe şi indirecte (în natură, muncă sau bani) în 
folosul statului, respectiv al beneficiarilor desemnaţi de acesta. Li s-a 
impus o taxă specială, personală, pentru a-şi putea păstra credinţa 
creştină, obligaţia încetând în cazul în care îmbrăţişau Islamul. 

într-o serie de zone, mai ales cele muntoase şi greu accesibile, s-a 
păstrat şi o lume ţărănească liberă îndeletnicindu-se cu agricultura şi 
creşterea animalelor. O vreme, între timarioţi s-au aflat şi o serie de 
creştini de diverse neamuri, între care, mulţi erau şi români, mai cu 
seamă în Valea Timocului şi în Serbia (conform unor acte ale 
sultanilor Mehmet II şi Soliman I). Cucerirea a provocat şi o serie de 

mutări de populaţie, caracteristică de altfel spaţiului balcanic timp de 
veacuri. A avut loc, de exemplu, o migraţie a populaţiilor creştine 
dinspre sud spre nord, o venire a albanezilor dinspre ţinuturile occi- 
dentale (mai ales că repede o bună parte a acestora au îmbrăţişat 
religia musulmană), o colonizare de elemente turcice din Asia Mică, 
de elemente evreieşti (mai ales sefarzii expulzaţi din Peninsula 
Iberică), de ţigani etc. 

La jumătatea secolului al XlV-lea, expansiunea otomană a fost 
direcţionată mai puţin împotriva Bizanţului şi mai cu seamă împotriva 
diverselor formaţiuni statale rezultate din fărâmiţarea imperiului lui 
Ştefan Duşan, după moartea acestuia în anul 1355. O încercare de 
rezistenţă a unei alianţe a unor dinaşti din Macedonia şi Serbia a fost 
zdrobită în bătălia de la Cernomen (Cirmen) de pe râul Mariţa, ceea ce 
a consolidat poziţiile otomane în inima Balcanilor. Pe rând, au fost 
ocupate importante părţi ale Macedoniei, Bizanţului, Albaniei, 
Bulgariei. Turcii au suferit o severă înfrângere la Plocinik în anul 
1387, reuşind însă să înfrângă după doi ani o armată nu prea 
numeroasă formată din diferite elemente creştine din Balcani, conduse 
de suveranii lor, între care a rămas în istorie cneazul Lazăr 
Hreblianovici al Serbiei. (La bătălie au participat şi români balcanici, 
nu Mircea cel Bătrân cu ostile ţării româneşti aşa cum ulterior s-a 
creat o anume tradiţie legendară). în condiţii dramatice, atât acesta, cât 
şi sultanul Murad I (1360-1389) au murit cu ocazia bătăliei. Bătălia 
desfăşurată atunci la Kossovopolje a fost de fapt una dintre multele 
înfruntări dintre creştini şi păgâni, în care balanţa victoriei a oscilat. 
Consecinţele ei imediate, precum vasalizarea cnezatului sârb şi 
intrarea sub control otoman direct a noi teritorii, nu au avut nici o 
semnificaţie nici consecinţe deosebite. începând însă cu secolul al 
XVI-lea, cronicarii şi cărturarii sârbi au transformat acest episod, mai 
degrabă mediocru, din timpul confruntărilor sârbo-otomane, într-un 
simbol al rezistenţei şi al unei renaşteri a poporului sârb (vidovdan), 
devenind ulterior o sărbătoare naţională aniversată anual la 28 iunie. 

Timp de mai multe decenii, atacurile de pradă ale otomanilor au 
atins Dunărea, extinzându-se şi în Ţara Românească, ce a devenit, ca 
ulterior şi Moldova, un obiectiv al expansiunii otomane. La Dunăre, 
expansiunea otomană a fost oprită o vreme prin activitatea 
domnitorului Mircea cel Bătrân. Acesta a obţinut o strălucită victorie 
la Rovine, la 17 mai 1395, asupra unuia dintre cei mai remarcabili 
sultani otomani Baiazid I Ylderim (Fulgerul), ce a condus destinele 
Imperiului între anii 1389-1402. Anterior invaziei sale în Ţara 

Românească, el întreprinsese o serie de cuceriri în Anatolia, în 
Insulele egeene. în 1394 lichidase complet taratul bulgar de la Vidin şi 
tot atunci îşi impusese controlul asupra Albaniei. Dacă victoria de la 
Rovine a salvat temporar independenţa Ţării Româneşti, expansiunea 
victorioasă a lui Baiazid nu a putut fi stopată. La 25 septembrie 1396 
el obţinea la Nicopole o răsunătoare victorie asupra cruciaţilor creştini 
conduşi de Sigismund de Luxemburg. Deja Imperiul Otoman se 
întindea pe două continente, de la Dunăre la Eufrat. 

în spaţiul răsăritean, otomanii au fost loviţi de noul val al 
expansiunii mongole. Victoria hanului mongol Timurlenk, de la 
Ankara, din 28 iulie 1402, a dus la o vremelnică fărâmiţare politică a 
vastului imperiu a lui Baiazid şi la o serie de războaie civile care au 
prilejuit şi amestecul, la un moment dat chiar un protectorat, al lui 
Mircea cel Bătrân în treburile interne ale statului otoman. După 
aproximativ un deceniu, Mehmed I Celebi (1402-1421) a reuşit să 
restabilească unitatea politică a Imperiului după 1413 şi să reia 
politica expansionistă a statului otoman. Astfel, de exemplu, în anul 
1417 a fost instaurat sistemul otoman în o parte, greu de precizat, a 
Dobrogei. A urmat apoi o continuă şi susţinută expansiune otomană în 
spaţiul balcanic în vremea sultanilor Murad I (1421-1451) şi Mehmed 
IÎ Cuceritorul (1451-1481). în vremea lui Murad I, în spaţiul balcanic, 
până la Dunăre şi Sava erau în stare de vasalitate Constantinopolul cu 
împrejurimile, Peloponesul (Moreea), Dubrovnikul (Ragusa) şi, 
parţial, mult diminuate teritorial, regatele Bosniei, respectiv al 
Muntenegrului. Conducătorii despotatului sârb ce-şi mutase centrele la 
Smederevo, respectiv Belgrad, spre a scăpa de instaurarea autorităţii 
otomane, se recunoscuseră vasali, deci supuşi ai regalităţii maghiare. 
în acest context s-au înscris, în numele regalităţii maghiare, acţiunile 
ofensive şi defensive ale lui Iancu de Hunedoara, ce a deţinut succesiv 
funcţiile de Voievod al Ardealului, guvernator şi regent al Ungariei. 
Iancu, alături de regele său, Vladislav şi de alţi creştini, a suferit o 
usturătoare înfrângere în bătălia pe care cruciaţii au purtat-o la Varna 
la 10 noiembrie 1444 şi care a fost de fapt ultima tentativă serioasă a 
occidentalilor de a opri expansiunea adevăraţilor stăpâni ai Peninsulei 
Balcanice. 

în anii următori, aproape un sfert de veac, o parte a forţelor 
otomane au fost direcţionate împotriva lui Gheorghe Castriota 
Skanderberg, care a restaurat pentru o vreme un efemer stat albanez, 
reuşind să îi menţină independenţa până la moartea sa în anul 1468. 
Un eveniment de răsunet european a fost cucerirea, în urma unui 

asediu de circa două luni, a capitalei bizantine Constantinopol ce 
devenea pentru mai multe veacuri reşedinţa sultanilor otomani. înceta 
astfel existenţa milenară a Imperiului Bizantin. Au urmat apoi o serie 
de expediţii ale sultanului Mahomed II în zona dunăreană unde s-a 
confruntat cu importante personalităţi româneşti, precum: Iancu de 
Hunedoara (Begrad, 1456), Vlad Ţepeş (Câmpia Munteană, 1462), 
Ştefan cel Mare (Vaslui, 10 ianuarie 1475, Valea Albă, 26 iulie 1476) 
etc. Dacă victoria lui Iancu la Belgrad a stopat expansiunea otomană 
în Câmpia Dunării de Mijloc până în 1521, acţiunile cuceritorului 
Constantinopolului în spaţiul românesc s-au soldat în final cu intrarea 
în vasalitate a Ţărilor Române, ce au fost obligate să plătească sume 
anuale drept tribut în schimbul păstrării autonomiei interne. 
Expediţiile otomane au înregistrat o serie de succese şi în spaţiile 
controlate de către veneţieni, coroana Sf. Ştefan etc. După 1475, tătarii 
Hoardei de Aur au devenit parte integrantă a Imperiului Otoman în 
calitate de vasali, iar Marea Neagră a devenit un lac turcesc. Presiunea 
turcească asupra Europei Centrale a încetat vremelnic sub Selim I 
(1512-1520). Acesta a adus sub autoritatea sa întinse spaţii din Asia şi 
Africa. Totodată, el a adăugat calităţii sale de sultan şi pe aceea de 
calif, adică de „locţiitor al profetului Mahomed". Astfel, sultanii 
otomani au devenit până la începutul secolului XX şi şefii religioşi ai 
musulmanilor din întreaga lume. Fiul şi urmaşul său, Suleiman I El 
Fatih (Legiuitorul) pentru otomani, Soliman Magnificul pentru 
creştini, ce a domnit între anii 1520-1566, a reluat expansiunea 
otomană în Europa, desfiinţând regatul medieval al Ungariei şi trupele 
sale ajungând până sub zidurile Vienei şi până în B avaria şi 
Wurtemberg. Totodată, în vremea lui a fost desăvârşit sistemul 
specific otoman de guvernământ, precum şi al instituţiilor, sistem 
continuat apoi până în epoca modernă. 

IV. CULTURA ÎN LUMEA ORTODOXĂ 

Cultura bizantină în secolele XII-XV 

Veacul al XH-lea în cultura bizantină continuă într-o anumită 
măsură perioada Bizanţului clasic anunţând totodată următoarea 
„Renaştere" a paleologilor. Atunci ca şi în veacurile următoare s-a 
acordat o atenţie în continuă sporire problemelor filozofice oscilându-se 
între misticism şi raţionalism. Au existat atunci, precum şi în veacurile 
următoare înfruntări între adepţii lui Aristotel şi cei ai lui Platon. 
Ulterior între adepţii aristotelismului s-au aflat Nikephor, Blemmides 

şi Teodor II Lascaris în secolul XIII, N. Chumnos şi G. Pachimeres în 
secolul al XlV-lea. Adepţi ai filozofiei platoniciene au fost umaniştii: 
T. Methochites, D. Cydones, N. Gregoras şi mai cu seamă Gheorghios 
Gemistos Pieton (1360-1452), cel mai de seamă reprezentant al 
umanismului bizantin de tip renascentist. în Bizanţul târziu cultura s-a 
aflat într-o situaţie cu totul deosebită, de înflorire, inversă în raport cu 
declinul continuu al vieţii materiale şi politice. Au continuat 
preocupările enciclopedice în domenii din cele mai diverse, de la 
ştiinţele naturii la retorică, beletristică şi, natural, teologie. S-au 
stabilit contacte tot mai strânse cu lumea apuseană, oamenii de cultură 
bizantini, destui stabiliţi în occident, jucând un rol însemnat în istoria 
Renaşterii italiene (de exemplu, în crearea Academiei platocieniene de 
la Florenţa sau în activitatea intelectuală de la Veneţia). 

Păstrându-se, în general, caracterele mai vechi ale culturii de tip 
imperial, au început să apară şi o serie de elemente noi, ce anunţau 
naşterea ulterioară a conştiinţei naţionale greceşti şi a neoelenismului. 
în cadrul producţiei scrise istoriografia a continuat să rămână un 
domeniu fundamental. La începutul secolului al XH-lea, şi-a alcătuit 
lucrarea sa, Ana Komnena. Pe parcursul a 15 cărţi, a unei adevărate 
epopei în proză, intitulată Alexiada, ea prezintă domnia tatălui ei, 
împăratul Alexis I Komnenul. Firul naraţiei evenimentelor petrecute în 
Bizanţ după moartea lui Alexis Komnenul a fost continuat de Ioan 
Kimannos, autor al unei istorii relatând evenimentele dintre anii 1118- 
1176. Parţial aceleaşi perioade i-au fost consacrate şi relatările 
istoricului Niketas Choniates. Acesta a relatat, între altele în lucrarea 
sa Hronike diegesis în special evenimentele ce sunt legate de cruciada 
a Vi-a situându-se pe nete poziţii antioccidentale. Un contemporan de 
al său, Constantin Manases, a alcătuit o cronică de istorie universală 
care a fost apoi tradusă şi a circulat în întregul spaţiu al ortodoxiei, 
inclusiv în Ţările Române. în acelaşi veac al XH-lea, a trăit şi unul din 
cei mai importanţi şi interesanţi poeţi bizantini, Theodor Prodromos 
(un fel de predecesor al lui F. Villon). 

în Imperiul în exil la Niceea, în secolul al XlII-lea, a existat o 
adevărată efervescenţă intelectuală, cuprinzând chiar şi capete înco- 
ronate. Umanistul Nichephor Blemmydes, ca şi Theodor II Lascaris, 
au alcătuit tratate despre guvernare. Sub egida lor, G. Acropolites a 
alcătuit o istorie a bizantinilor până la revenirea lor în vechea capitală 
în anul 1261. Această istorie a fost apoi continuată de Gheorghios 
Pachymeres, ce a relatat evenimentele domniei lui Mihail VIII şi 
Andronic II. Alături de remarcabili cărturari, precum: Theodor Meto- 

chites, D. Kydones, N. Kabasilas, M. Planudes, s-au ilustrat ca istorici, 
Nikephor Gregoras şi Ioan Cantacuzinul. Primul a lăsat o istorie 
bizantină privind evenimentele dintre anii 1204-1359, partea a doua a 
lucrării prezentând un mare interes dată fiind implicarea directă a 
autorului în viaţa contemporanilor săi. în anul 1354, împăratul Ioan VI 
Cantacuzinul a fost nevoit să abdice şi să se retragă într-o mănăstire, 
unde a mai trăit aproape trei decenii, implicându-se activ în disputele 
politice şi religioase ale vremii sale. Acolo a şi alcătuit o masivă operă 
istorică, de fapt memorii, căci expune cariera sa, în cadrul istoriei 
generale a statului bizantin dintre anii 1320-1356. Spre deosebire de 
Gregoras, era adept al isihasmului şi al lui Grigorie Palamas, era 
împotriva colaborării cu apusul în plan politic şi religios şi pentru o 
înţelegere cu otomanii cu care de altfel ca om politic a şi colaborat. 

Un loc aparte între mulţii intelectuali ai Bizanţului din perioada 
dispariţiei sale au scriitorii de istorie de la jumătatea secolului al XV-lea, 
contemporani şi chiar martori ai cuceririi Constantinopolului. Astfel, 
literatura social-politică de atunci a avut drept subiect împrejurările în 
care Imperiul Bizantin, s-a transformat într-un mic stat balcanic, 
căzând apoi definitiv sub dominaţie străină. Au trăit şi au scris atunci 
patru mari istorici, unii dintre ei şi oameni politici, care, situându-se 
pe poziţii diferite reprezintă totodată şi curente ale societăţii bizantine 
din prima jumătate a secolului al XV-lea. 

Ducas este autorul Istoriei turco-bizantine în care sunt înfăţişate 
evenimentele dintre 1341-1462. Prezintă un punct de vedere prooc- 
cidental în ceea ce priveşte analiza evenimentelor, lăsându-ne totodată 
cea mai completă şi interesantă descriere a căderii Constantinopolului 
în mâinile turcilor ca şi a realităţilor balcanice anterior acestui 
eveniment de importanţă europeană. Gherghios Sphrantyes este 
autorul unor memorii în care este prezentată istoria Bizanţului între 
anii 1401-1487, de pe poziţii ortodoxe-bizantine ostile unirii cu Roma. 
Prezintă, nu o dată patetic, emigrarea bizantinilor din Imperiu. Laonic 
Chalcocondil a scris o istorie paralelă a turcilor şi bizantinilor 
intitulată Expuneri istorice, în care tratează evenimentele dintre anii 
1328-1463, respectiv creşterea puterii otomane, căderea împărăţiei 
bizantine, precum şi diverse relatări despre felurite ţări şi popoare între 
care şi cel al românilor. Critobul din Imbros s-a pus în slujba 
cuceritorilor şi a alcătuit o biografie encomiastică a cuceritorului 
Mahomed II. în aceeaşi perioadă îşi începeau activitatea în Occident 
mulţi cărturari fugiţi din Bizanţ, precum Ioan Arghiropolus, Manuel 
Chrisoloras, Visarion din Niceea, Gemistos Plethon care reprezintă 

procesul transplantării valorilor culturale bizantine în Occident, în 
apus acolo unde climatul era mai favorabil, permiţându-le integrarea 
în coordonatele occidentale. 

